Tak sanggup tengok Azira Shafinaz sekarang – Netizen
Oleh SAIRUL ZAMRI MISRANI

15 Jun 2022, 3:10 pm
PETALING JAYA – Penyanyi dan pelakon Azira Shafinaz selesa mengambil pendekatan untuk berdiam diri dan mengunci mulut berhubung dakwaan netizen yang menyifatkan penampilannya kini semakin berani dan seksi.
Azira tidak mahu kenyataannya kelak disalah tafsir dan membuka lebih ruang dan peluang buat netizen untuk terus menerus mengecamnya.
“Minta maaf sangat. Pasal isu ini, nanti orang salahkan saya semula. Lebih baik saya tak kata apa-apa tentangnya.
“Saya tak ada nak komen apa-apa. Perkara ini sensitif. Cakap salah, tak cakap pun salah.
“Minta maaf sangat. Pasal isu ini, nanti orang salahkan saya semula. Lebih baik saya tak kata apa-apa tentangnya,” katanya.
Terdahulu, Azira atau nama sebenarnya Azira Shafinaz Ramlan teruk menerima kecaman ramai selepas tampil berani berpakaian seksi dan mencolok mata dalam media sosial.

Lengkap berbusana ketat jenis tube bodycone dress berona coklat gelap, ruangan Instagram Azira dihujani pelbagai kecaman yang rata-rata terkejut dengan imejnya itu.
Menjengah ruangan komen, warganet menyifatkan imej yang digayakan Azira terlalu seksi sebagai wanita Islam dan seharusnya tidak perlu dikongsi dalam media sosial.
“Baju ikut bentuk badan umpama macam kau berbogel. Harap tiada siapa sokong dan ikut cara dia berpakaian begini.
“Akak dah tak macam dulu, dulu akak tak seksi, sekarang makin seksi. Kenapa kak? Saya nak akak yang dulu. Saya tak sanggup tengok Azira Shafinaz yang begini.
“Aurat tu kak. Tak perlulah nak ‘belanja’ sangat. Awak tu orang Islam,” komen netizen.
Dalam pada itu, ada juga segelintir netizen yang tidak hanya menghentam dan menemplak anggota kumpulan De Fam itu sewenang-wenang, namun menasihatinya untuk berubah secara perlahan-lahan ke arah kebaikan.
“Berubahlah. Masih ada masa, hidup kita ini sekali dan sebentar sahaja,” tulis mereka. – KOSMO! ONLINE


Kerajaan beri kebenaran khas eksport ayam
Oleh KOSMO!

15 Jun 2022, 4:37 pm
Oleh KAMARIAH KHALIDI
PUTRAJAYA – Kerajaan membuat keputusan memberi kebenaran khas untuk mengeksport komoditi melibatkan ayam daging berwarna termasuk ayam kampung dan ayam hitam, produk berasaskan ayam dan Day Old Chick (DOC) Parent Stock.
Kementerian Pertanian dan Industri Makanan (MAFI) menerusi satu kenyataan memaklumkan, kebenaran khas tersebut berdasarkan beberapa siri perbincangan yang terperinci bersama pemain-pemain industri dan persatuan penternak.
Bagaimanapun, larangan eksport untuk ayam pedaging (commercial broiler), ayam bulat, keratan ayam dan anak ayam DOC umur sehari ayam pedaging masih kekal berkuat kuasa.
“Selaras dengan keputusan Jemaah Menteri pada 23 Mei melalui Jabatan Perkhidmatan Kuarantin Dan Pemeriksaan Malaysia (Maqis) telah menghentikan eksport ayam meliputi ayam hidup, karkas ayam bulat, keratan daging ayam dan produk makanan berasaskan ayam bermula 1 Jun bagi memastikan pengeluaran bekalan ayam yang berterusan supaya sekuriti makanan di Malaysia kekal terjamin.
“Kawalan secara fizikal di semua pintu keluar akan terus dilaksanakan oleh pegawai penguat kuasa Maqis dan sebarang aktiviti untuk mengeksport komoditi berkenaan tidak dibenarkan. Konsainan eksport komoditi tersebut perlu diuruskan sewajarnya oleh pemilik permit,” katanya hari ini.

Tambah kenyataan itu, kerajaan memandang serius sekiranya terdapat sebarang penyalahgunaan terhadap kebenaran khas yang dikeluarkan terhadap barangan eksport komoditi tersebut. – KOSMO! ONLINE


Amaran hujan lebat, ribut petir di 5 negeri petang ini
Oleh KOSMO!

15 Jun 2022, 3:00 pm
PETALING JAYA – Jabatan Meteorologi Malaysia (MetMalaysia) telah mengeluarkan amaran hujan lebat dan ribut petir di lima negeri petang ini.
MetMalaysia dalam satu kenyataan sebentar tadi berkata, negeri-negeri tersebut adalah Perak, Pahang, Selangor, Johor serta Negeri Sembilan.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir arau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran, ” jelasnya. – KOSMO! ONLINE.


Piala Asia 2023 : Tengok bola atau polis cantik?
Oleh KOSMO!

15 Jun 2022, 3:25 pm
PETALING JAYA – Kecantikan seorang polis wanita yang sedang bertugas pada sesi kelayakan Piala Asia 2023 malam tadi, tular di media sosial selepas videonya dimuat naik oleh seorang pengguna.
Menerusi video tersebut, pemilik akaun itu menaip keterangan, ‘kenapa polis Malaysia semua cantik-cantik ye’ dan ia turut diakui oleh netizen.
Dalam masa sama, netizen turut memuji kecantikan polis wanita tersebut selain ada juga meninggalkan komen usikan nakal.
“Polis kena jaga penampilan. Sebab itu polis banyak cantik,” kata Yin.
“Wahai akak polis yang manis, munculkanlah dirimu,” ujar Dewaq501.
Sementara itu, seorang pemilik akaun membalas komen-komen tersebut dengan memaklumkan, polis wanita itu merupakan adiknya serta masih bujang.

Sehingga kini video tersebut telah ditonton sehingga 1.7 juta serta menerima lebih 169,000 tanda suka dan 1,139 komen daripada netizen. – KOSMO ONLINE!


Pekerja khidmat pelanggan dituduh sebar kandungan lucah
Oleh MOHD. HUSNI MOHD. NOOR

15 Jun 2022, 2:47 pm
SEPANG – Seorang pekerja khidmat pelanggan mengaku tidak bersalah di Mahkamah Sesyen di sini hari ini atas tuduhan berkongsi dan menyebarkan kandungan lucah di laman Twitter pada 2019.
Tertuduh, Mohamad Hafizzul Anas Kamaruzaman, 30, didapati melakukan perkara itu dengan menggunakan akaun ‘@lelakilelakise1 di pautan https://twitter.com./lelakilelakise1 masing-masing pada 12 Januari dan 29 Mac 2019.
Berdasarkan kertas pertuduhan, kandungan itu dikesan pukul 10.50 pagi pada 17 Mei 2019 di Tingkat 8, Menara Suruhanjaya Komunikasi Multimedia Malaysia (MCMC) 1, Jalan IMPACT, Cyber 6, Sepang.
Tertuduh didapati melanggar satu kesalahan di bawah Seksyen 233(22a) Akta Komunikasi Dan Multimedia 1998 (Akta 588] yang boleh dihukum di bawah Seksyen 23(3) Akta yang sama kerana secara sedar memberikan komunikasi lucah bagi maksud komersial.
Sebaik pertuduhan dibacakan, tertuduh yang tidak diwakili peguam faham akan pertuduhan dan mengaku tidak bersalah.
Hakim Noorhisham Mohd Jaafar kemudian menetapkan tarikh 19 Julai depan sebagai tarikh serahan dokumen dan tiada ikat jamin diberikan ke atas tertuduh.- KOSMO! ONLINE


Tourism Malaysia promosi pakej pelancongan di India, Asia Barat
Oleh ZAKKINA WATI AHMAD TARMIZI

15 Jun 2022, 3:30 pm
PORT DICKSON – Tourism Malaysia kini giat mempromosikan pakej-pakej pelancongan negara ini ke India dan negara-negara Asia Barat sebagai usaha dalam meningkatkan semula sektor pelancongan.
Pengarah Kanan Bahagian Domestik dan Acara Tourism Malaysia, Iskandar Mirza Mohd. Yusof berkata, ia selaras sasaran dua juta orang pelancong asing yang dijangka melawat negara pada tahun ini.
“Kadar penginapan di hotel-hotel telah kembali pada setiap hujung minggu dan produk pelancongan mula wujud. Selain itu, saya juga mula melihat kedatangan pelancong luar untuk bercuti ke negara ini semakin bertambah.
“Dalam setiap pameran pelancongan oleh Tourism Malaysia, ia bukan sahaja menawarkan program pelan pelancongan penerbangan, penginapan seperti hotel namun, termasuk produk pelancongan lain seperti pakej selam skuba dan sebagainya,” katanya.- KOSMO! ONLINE.


Kira-kira RM44 juta bina dan baiki rumah mangsa banjir
Oleh ABDUL RASHID ABDUL RAHMAN

15 Jun 2022, 4:17 pm
BENTONG – Kira-kira RM44 juta diperuntukkan bagi membina dan membaik pulih rumah-rumah yang musnah dan rosak akibat banjir yang melanda negeri ini pada penghujung tahun lalu.
Menteri Besar Datuk Seri Wan Rosdy Wan Ismail berkata, peruntukan daripada kerajaan Persekutuan dan kerajaan negeri serta sumbangan daripada Emiriah Arab Bersatu itu digunakan bagi membina 148 buah rumah baharu dan membaik pulih 3,948 unit rumah.
“Melalui peruntukan ini sebanyak 148 buah rumah akan dibina baharu dengan harga setiap buah rumah RM75,000 (tidak bertiang) dan RM100,000 (bertiang) manakala 3,948 unit rumah akan dibaik pulih dengan anggaran kos sehingga RM15,000 sebuah.
“Kerja-kerja verifikasi dan pembaikan kerosakan rumah-rumah mangsa bermula seawal Januari tahun ini yang dijangka akan selesai selewat-lewatnya Ogos 2022 manakala kerja-kerja bina baharu 148 buah rumah akan bermula bulan ini yang dijangka siap sepenuhnya selewat-lewatnya pertengahan September tahun ini,”katanya di sini hari ini.
Baru-baru ini Kosmo! melaporkan selepas hampir enam bulan diuji kejadian banjir besar, kehidupan penduduk di Kampung Chegar Medang di sini masih tidak banyak berubah berikutan mereka masih menanti kediaman yang rosak dalam kejadian bencana itu dibaiki semula.
Tinjauan Kosmo! mendapati rata-rata kediaman penduduk yang terkesan dengan kejadian tersebut masih belum dibaiki yang mana banyak pintu rumah yang pecah serta siling dan bumbung bocor tidak diganti.

Menurut Wan Rosdy, pelbagai agensi terlibat dalam pelaksanaan kerja-kerja bina baharu dan baik pulih rumah-rumah ini iaitu Pejabat Daerah dan Tanah, Jabatan Kerja Raya, Syarikat Perumahan Negara Berhad, PR1MA Malaysia, Felcra Bina dan Giat Mara.
Katanya kerajaan negeri juga telah melantik 90 kontraktor di seluruh negeri setakat ini bagi melaksanakan kerja-kerja tersebut manakala 13 kontraktor lagi akan dilantik dalam masa terdekat.- KOSMO! ONLINE.


Lebih 100,000 jemaah haji tiba di Arab Saudi
Oleh KOSMO!

15 Jun 2022, 5:00 pm
RIYADH – Lebih 100,000 jemaah dari seluruh pelosok dunia telah tiba di Arab Saudi untuk menunaikan ibadah haji pada musim ini, lapor akhbar Saudi Gazette semalam.
Setakat kelmarin, seramai 99,884 jemaah dilaporkan tiba di negara itu.
Menurut laporan yang diterbitkan oleh agensi di bawah Kementerian Haji dan Umrah bagi Hal Ehwal Lawatan di Madinah, bilangan jemaah yang tiba di Arab Saudi kelmarin mencecah 17,132 orang.
Menurut agensi tersebut, ia bekerja keras untuk menyediakan pakej perkhidmatan kepada jemaah haji dan pengunjung Masjid Nabawi.
Ia juga telah menjalankan 189 lawatan pemeriksaan untuk menilai taraf dan kualiti penginapan jemaah. Agensi itu turut mengendalikan 285 kes perpindahan penginapan di samping 37 kes meninggalkan penginapan.
Bilangan jemaah yang sesat dan dibantu pulang ke penginapan mereka pula mencecah 21 orang. – Agensi


Itu cara saya tayang kekayaan ‘aset’ selain duit – Vida
Oleh MOHD. HAIKAL ISA

15 Jun 2022, 2:28 pm
PETALING JAYA – Dikecam hebat netizen susulan aksi tepuk punggung yang menjadi perbualan ramai, usahawan sensasi, Datuk Seri Vida tampil mempertahankan tindakannya.
Pemilik nama lengkap Hasmiza Othman itu memaklumkan, sebagai seorang wanita yang sudah berusia, dia tidak berniat untuk mencipta kontoversi namun ternyata, apa yang ditonjolkan dalam media sosial mudah membuat khalayak terkesan.
“Itu cara saya tayang kekayaan ‘aset’ selain duit. Mempunyai punggung yang cantik sebenarnya aset juga.
“Terpulang orang punya penerimaan tapi kita walaupun sudah berumur tak bermakna, tak boleh tayang aset kita, lagi pun itu video kita bergurau dengan rakan-rakan kita yang rapat,” katanya kepada Kosmo! Online.
Tidak menafikan kutukan ramai susulan kontroversi yang tercetus, Vida, 51, bagaimanapun menafikan dirinya seorang jahil tentang agama hanya disebabkan video tular tersebut.
“Ada duit tak guna kalau kendur sini sana. Saya bukan jahil tentang agama tapi tolonglah jangan pandang negatif sahaja. Sikit-sikit nak kecam saya.

“Bergurau dengan rakan-rakan sahaja bukannya saya berjoget terkinja-kinja pun. Ada orang beri nasihat, saya terima dan kita belajar sama-sama kesilapan yang telah terjadi,” ujarnya.
Kontroversi yang turut melibatkan tiga figura sensasi lain iaitu Ifa Raziah, Kak KM dan Cheta Pot Pet berkenaan turut mendapat perhatian pendakwah bebas, Pencetus Ummah (PU) Amin yang menyifatkan penularan video tepuk punggung sebagai tindakan yang memalukan.
“Malu kalau anak-anak jadikan ikutan, malu bila nikmat kaya Allah bagi hanya untuk cara begini.
“Apa nak jadi dengan bangsa kita, agama kita,” tulis PU Amin atau nama sebenarnya, Mohammad Amirul Amin Maula Lokman Hakim, 31, dalam media sosialnya.
Terdahulu, Kak KM atau nama sebenarnya, Liana Rosli yang merupakan anak kepada dramatis, Normah Damanhuri memuat naik video dalam Instagram menunjukkan aksinya menepuk punggung Vida, Ifa dan Cheta Pot Pet dengan tujuan mempromosi sebuah karnival beli belah – KOSMO! ONLINE


Rugi puluhan ribu ringgit, kebun diserang gajah liar
Oleh NOOR HAYATI MAMAT

15 Jun 2022, 2:11 pm
HULU TERENGGANU – Tujuh pekebun berputih mata kerugian puluhan ribu tinggi selepas kawasan pertanian mereka di Bukit Tinggi di sini dicerobohi sekumpulan gajah liar sejak Jumaat lalu.
Dalam kejadian tiga hari berturut-turut sehingga kelmarin, ratusan pokok kelapa sawit, pisang dan nanas mereka yang hanya menunggu masa untuk dituai telah musnah dirosakkan kumpulan gajah liar itu.
Salah seorang pekebun terlibat, Mohamad Deraman,67, berkata, dia kerugian lebih RM15,000 selepas dua hektar kebun yang ditanam dengan tanaman kelapa sawit, pisang dan nanas dicerobohi haiwan liar berkenaan.
“Sekurangnya 500 pokok pisang yang saya tanam musnah diserang gajah liar. Saya juga kempunan untuk meraih hasil nanas yang sudah sedia untuk dituai.
“Sepatutnya saya boleh memperolehi hasil sehingga RM20,000 hasil tuaian nanas sahaja pada musim ini,” katanya ketika ditemui Kosmo! di sini hari ini. – KOSMO! ONLINE.


Lelaki terjun jambatan ditemui lemas
Oleh KHAIRULMIZAN YAHYA

15 Jun 2022, 2:17 pm
KUANTAN – Kebimbangan seorang bapa terhadap anak lelakinya yang dikhuatiri terjun dari Jambatan Tanah Putih, di sini, semalam menjadi kenyataan apabila mayat lelaki berusia 37 tahun itu ditemui terapung di Sungai Belat di sini hari ini.
Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, mayat mangsa ditemukan kira-kira pukul 10.15 pagi oleh pasukan penyelamat yang melakukan operasi pencarian di sekitar jambatan berkenaan.
“Pasukan bomba melakukan operasi pencarian menggunakan sebuah bot aluminium di sekitar dari tempat lokasi mangsa dipercayai terjun sebelum menemui mayat mangsa dalam keadaan terapung kira-kira enam kilometer dari lokasi kejadian.
“Mayat mangsa kemudian diserahkan kepada pihak polis untuk tindakan lanjut,” katanya di sini hari ini.
Menurutnya, operasi mencari dan menyelamat mangsa telah dilancarkan sejak semalam membabitkan tiga pegawai dan 14 anggota dari Balai Bomba dan Penyelamat Kuantan serta Pasukan Penyelamat Di Air menggunakan empat aset termasuk sebuah bot aluminium. – KOSMO! ONLINE.


Lima PATI cedera kereta terbabas dalam parit, dikejar polis
Oleh ISKANDAR SHAH MOHAMED

15 Jun 2022, 1:42 pm
KUALA SELANGOR – Tindakan lima pendatang asing tanpa izin (PATI) melarikan diri daripada polis mengundang padah apabila kereta dinaiki mereka terbabas ke dalam parit di kunci air berdekatan Jalan Keretapi Lama di sini, hari ini.
Kemalangan kira-kira pukul 5 pagi itu mengakibatkan tiga lelaki dan dua wanita berusia lingkungan 30-an berkenaan mengalami kecederaan di kaki dan bahu.
Pengarah Bomba Selangor, Norazam Khamis berkata, lapan anggota termasuk pegawai bersama jentera Balai Bomba dan Penyelamat (BBP) Kuala Selangor bergegas ke lokasi kejadian sejurus menerima panggilan kecemasan pukul 5.19 pagi.
“Pemeriksaan mendapati sebuah kereta terbabas ke dalam parit itu selepas dikejar polis.
“Kesemua mangsa menunggu di atas bumbung kereta tersebut dan naik ke tebing selepas ketibaan bomba,” katanya dalam kenyataan hari ini. – KOSMO! ONLINE.


Agong zahir ucapan tahniah buat Harimau Malaya
Oleh KOSMO!

15 Jun 2022, 2:24 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan setinggi-tinggi tahniah kepada skuad bola sepak kebangsaan dan barisan kejurulatihan atas kejayaan mara secara merit ke pusingan akhir Piala Asia 2023.
Istana Negara dalam satu kenyataan berkata, Seri Paduka Baginda turut menzahirkan ucapan terima kasih kepada para penyokong atas sokongan padu yang telah diberikan kepada skuad kebangsaan dalam perjuangan mengakhiri penantian selama 42 tahun.
Pada masa sama, Seri Paduka Baginda menzahirkan harapan semoga pencapaian itu menjadi suntikan semangat buat skuad kebangsaan untuk lebih bekerja keras untuk mencapai hasil yang terbaik di kejohanan Piala Asia 2023 kelak.
“Baginda mendoakan semoga skuad kebangsaan memperoleh kejayaan dan melakarkan sejarah baru di kejohanan tersebut.
“Tahniah dan teruskan perjuangan di kejohanan Piala Asia 2023!,”katanya di laman Facebook hari ini.-KOSMO! ONLINE


Direman komplot tuntutan palsu insurans kemalangan
Oleh MOHD YUNUS YAKKUB

15 Jun 2022, 2:01 pm
SHAH ALAM – Tiga lelaki termasuk pemandu kenderaan sebuah jabatan kerajaan yang disyaki berkomplot membuat tuntutan palsu insurans kemalangan kereta pada tahun lalu direman antara dua hingga empat hari bermula hari ini.
Perintah reman terhadap kesemua suspek berusia 22 hingga 37 tahun dikeluarkan Majistret Muhammad Syafiq Sulaman selepas permohonan dilakukan Suruhanjaya Pencegahan Rasuah Malaysia (SPRM).
Sumber berkata, mereka ditahan petang semalam selepas hadir ke pejabat SPRM Selangor.
Katanya, suspek tersebut adalah melibatkan runner bengkel, pegawai keselamatan dan pemandu sebuah jabatan kerajaan.
“Suspek-suspek terbabit disyaki terlibat dalam urusan mengemukakan dokumen yang mengandungi butiran matan palsu berkaitan tuntutan insurans kemalangan kereta jenis Perodua Alza atas seorang penama pada tahun lalu.
“Namun, siasatan mendapati tiada tuntutan insurans yang dibuat oleh penama tersebut. Jumlah tuntutan itu masih dalam siasatan lanjut,” katanya kepada Kosmo! hari ini.

Sementara itu Pengarah SPRM Selangor, Datuk Alias Salim ketika dihubungi mengesahkan penahanan tersebut dan kes disiasat mengikut Seksyen 18 Akta SPRM 2009. -KOSMO! ONLINE


Ahli politik Israel dikecam kerana mahu hapuskan penduduk Palestin
Oleh KOSMO!

15 Jun 2022, 2:00 pm
TEBING BARAT – Seorang ahli parti politik Perdana Menteri Israel, Naftali Bennett, menerima kecaman hebat selepas mengeluarkan kenyataan yang menyebut bahawa beliau boleh menghapuskan semua kaum Arab Palestin dari penempatan haram Israel, lapor laman berita RT.
“Jika terdapat sejenis butang yang boleh ditekan untuk menghilangkan semua orang Arab atau menghantar mereka ke Switzerland dengan menaiki kereta api, saya akan melakukannya,” kata ahli parti Yamina, Matan Kahana.
Beliau berkata demikian dalam satu ucapan kepada sekumpulan pelajar sekolah menengah di Tebing Barat, kelmarin.
Tambah Kahana, meskipun terdapat perbezaan, penduduk Palestin dan Israel tidak mempunyai pilihan selain untuk tinggal bersama.
“Namun, apa yang boleh kita lakukan? Tiada butang seperti itu. Nampaknya, kita (Israel dan Palestin) perlu tinggal bersama di tanah ini,” ujarnya. – Agensi


Pegawai kanan polis maut digilis lori
Oleh NOR AZIAH MAT NOH

15 Jun 2022, 2:41 pm
KAJANG – Seorang pegawai kanan polis maut digilis lori dalam kemalangan membabitkan motosikal dan sebuah lori di Kilometer 11, Lebuh Raya Cheras-Kajang (Grand Saga) menghala ke ibu kota, petang semalam.
Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shariat berkata, kemalangan berlaku pada pukul 4.45 petang apabila mangsa yang berusia 28 tahun itu dari Maktab Polis Diraja Malaysia menghala balik ke rumah di Gombak.
Katanya, mangsa dikenali sebagai Mohd. Farhan Zahari, berpangkat inspektor yang bertugas di Ibu Pejabat Polis Daerah Subang Jaya cuba memintas lori di bahu kiri jalan.
Ucapan takziah daripada Ketua Polis Selangor, Datuk Arjunaidi Mohamed.
“Keadaan jalan yang berpasir menyebabkan motosikal dinaikinya hilang kawalan lalu terjatuh di hadapan tayar belakang sisi kiri lori sebelum digilis lori terbabit.
“Mangsa mengalami kecederaan parah dan disahkan mati di tempat kejadian,” katanya dalam kenyataan hari ini.
Jelasnya, mayat mangsa telah dihantar ke Bahagian Forensik Hospital Serdang untuk tujuan bedah siasat.

Tambahnya, kenderaan terlibat turut dibawa di Balai Trafik Ibu Pejabat Polis Daerah Kajang untuk pemeriksaan dan kes di siasat di bawah Seksyen 41(1) Akta Pengangkutan Jalan 1987. – KOSMO! ONLINE


BTS umum ‘berpisah’ sementara
Oleh KOSMO!

15 Jun 2022, 2:13 pm
SEOUL – Kumpulan K-pop terkenal, BTS mengumumkan akan membawa haluan masing-masing buat sementara waktu selepas sembilan tahun bersama, lapor portal berita MailOnline, semalam.
Keputusan tersebut diambil agar kesemua tujuh anggota BTS boleh memberi fokus kepada kerjaya solo mereka.
Namun, kumpulan itu yang turut dikenali sebagai BangTan Boys berjanji akan kembali bersatu,  suatu hari nanti.
BTS dianggotai oleh Jungkook (24), Jin (29), RM (27), V (29), Suga (29), J-Hope (28) dan Jimin (26).
“Saya selalu rasakan bahawa BTS berbeza dengan kumpulan lain, namun masalah utama sebagai pemuzik dan keseluruhan sistem idola K-pop adalah anda tidak boleh berkembang dan menjadi matang,” kata RM.
“Kami sudah mencapai tahap di mana setiap seorang mempunyai tujuan dan cita rasa muzik tersendiri dan untuk mencapainya, BTS perlu ‘direhatkan’,” ujar Jimin.

Sementara itu, V pula menegaskan ia bukan perpecahan yang sebenar sambil menambah bahawa mereka akan kembali bersama.
“Apabila kami kembali bersatu, sinergi BTS akan berada di satu tahap berbeza dan tidak akan sama seperti kumpulan K-pop yang lain,” tegas V.
Ini adalah kali pertama BTS mengumumkan ‘berehat panjang’ tanpa sebarang notis sepanjang karier mereka meskipun pernah beberapa kali mengambil ‘cuti’ dalam tempoh yang dinyatakan. – Agensi


Piala Asia 2023 : Pasar Selayang beroperasi seperti biasa
Oleh MOHD RASDAN AHMAD

15 Jun 2022, 2:06 pm
PETALING JAYA – Pasar Borong Selayang yang sinonim dengan warga asing terutamanya dari Bangladesh menjadi bualan hangat orang ramai hari ini.
Ini susulan kekalahan pasukan bola sepak kebangsaan Bangladesh yang bertemu pasukan negara dalam kelayakan Piala Asia 2023 semalam.
Perlawanan tersebut menyaksikan Malaysia menumpaskan Bangladesh 4-1 seterusnya melayakkan diri ke Piala Asia 2023 secara merit sejak 43 tahun lalu.
Orang ramai turut menimbulkan kerisauan jika Bangladesh memenangi perlawanan semalam, risau jika warganya cuti bekerja kerana meraikan pasukan kebangsaan mereka.
Di laman sosial ketika ini, beberapa keping foto Pasar Borong Selayang turut dikongsi orang ramai dan mengesahkan bahawa pasar besar tersebut masih beroperasi seperti biasa hari ini.
“Jangan risau tuan puan, pasar borong Selayang tetap beroperasi hari ini. Jika semalam mereka menang masak kita nak cari lauk dekat mana hari ini,” ujar Jo Rahman Kontena.

“Nampaknya warga Bangladesh tidak sesedih yang kita fikir, mereka tetap mencari duit. Kalah tu cerita lain, kerja tetap kerja.
“Tidak pasal-pasal pasar borong Selayang pula popular hari ini. Tahniah Harimau Malaya,” kata Faizal Nazreen. -KOSMO! ONLINE.


88,000 jutawan dijangka berpindah ke negara baharu
Oleh KOSMO!

15 Jun 2022, 1:00 pm
LONDON – Jutawan-jutawan di seluruh dunia dilaporkan berhijrah dari satu negara ke negara lain, disebabkan oleh faktor seperti ketidakstabilan politik serta kadar cukai lebih tinggi, lapor agensi berita United Press International kelmarin.
Berdasarkan Laporan Warganegara Global Henly yang dikeluarkan kelmarin, ramai jutawan meninggalkan Russia, Ukraine, Britain dan Amerika Syarikat (AS) disebabkan ancaman tersebut.
Russia muncul negara paling ramai merekodkan perpindahan keluar jutawan dalam tempoh enam bulan lalu dengan 15,000 orang dijangka meninggalkan negara berkenaan menjelang  hujung tahun ini.
Pencerobohan Russia pula menjadi faktor utama yang menyebabkan golongan kaya seperti pelabur melarikan diri dari Kiev dengan anggaran seramai  2,800 jutawan dijangka meninggalkan Ukraine.
“Ramalan 2022 menunjukkan situasi ketidaktentuan ekstrem di seluruh dunia. Menjelang hujung tahun ini, seramai 88,000 jutawan dijangka berpindah ke negara-negara baharu,” kata Ketua Pegawai Eksekutif Henley & Partners, Dr. Juerg Steffen.
Sementara itu, Britain yang pernah menjadi hab kewangan dunia terus mencatatkan kehilangan jutawan susulan Brexit serta langkah kenaikan kadar cukai. Lebih 1,500 jutawan diramal meninggalkan negara itu pada hujung tahun ini.

AS juga semakin menjadi negara yang kurang popular dalam kalangan jutawan. Menurut beberapa pakar ekonomi, keadaan itu  disebabkan oleh ketidakstabilan politik dan peningkatan kadar cukai.
Negara itu masih menarik kehadiran lebih ramai orang kaya berbanding penghijrahan keluar mereka. Bagaimanapun, unjuran kemasukan pada tahun ini adalah 1,500 individu. Angka itu  merupakan penurunan 86 peratus dari 2019 yang menyaksikan aliran masuk bersih sebanyak 10,800 individu.
Laporan sama mendedahkan bahawa negara-negara yang paling banyak mencatatkan kemasukan jutawan  tahun ini termasuk Emiriyah Arab Bersatu yang mengatasi AS di tempat teratas  dan diikuti Australia, Singapura serta Switzerland.
Bagi tahun 2023 pula, pakar-pakar berkata, angka migrasi jutawan dijangka lebih tinggi dengan aliran diramal mencapai 125,000 individu. – Agensi


Air sungai melimpah di Jalan Gua Musang-Lojing
Oleh AIMUNI TUAN LAH

15 Jun 2022, 1:11 pm
GUA MUSANG – Laluan di Kilometer 40, Jalan Gua Musang-Lojing berhampiran Pos Blau di sini ditutup selama dua jam kepada semua kenderaan di kedua-dua arah akibat air sungai melimpah pagi tadi.
Laluan itu ditutup pada pukul 9 pagi sehingga menyebabkan puluhan kenderaan yang dalam perjalanan ke Cameron Highlands, Pahang atau ke bandar Gua Musang di sini.
Pengurus Seksyen Roadcare Gua Musang, Nik Mohd. Fahrizal Nik Mohd. Fadzil Berkata, air sungai melimpah ke jalan setinggi 1.25 meter dan ketinggian itu tidak selamat untuk dilalui oleh semua kenderaan.
“Air yang melimpah surut kepada 0.5 meter kira-kira pukul 11 pagi tadi dan jalan sudah mula dibuka kepada semua kenderaan.
“Kami telah memasang papan tanda di tempat kejadian yang membabitkan panjang kawasan air melimpah dengan jarak 250 meter,”katanya ketika dihubungi Kosmo! hari ini.
Menurut Nik Mohd. Fahrizal, kejadian air sungai melimpah dipercayai akibat hujan berterusan di kawasan hulu pada pagi tadi. – KOSMO! ONLINE.


Sooka NSL 2022: Prestasi pasukan bertanding semakin meningkat
Oleh KOSMO!

15 Jun 2022, 12:55 pm
Dari luar gelanggang!
ASSALAMUALAIKUM dan salam sejahtera kepada seluruh peminat sukan bola jaring tanah air dan juga pembaca Kosmo!
Berkongsi cerita dan berita menarik minggu kedua Sooka Netball Super League (NSL) 2022 yang semakin hangat serta untuk dibincangkan. Minggu kedua ini menampilkan lapan lagi perlawanan yang menampilkan pelbagai aksi, gaya dan kehebatan pemain.
Pastinya keputusan perlawanan boleh dijangka dan diramalkan berdasarkan pertemuan antara dua pasukan terlibat.Prestasi pemain setiap pasukan semakin baik minggu ini.
Pengalaman minggu pertama memberi pengajaran kepada semua untuk beraksi lebih baik pada minggu kedua. Tidak dinafikan, ada dalam kalangan pemain masih lagi mencari rentak dan keserasian sesama mereka.
Namun, semangat juang dan kesukanan membolehkan mereka harungi perlawanan bagi minggu ini dengan jayanya. Kesungguhan dan penampilan penuh bergaya setiap pasukan telah merancakkan lagi Sooka NSL 2022.

Melihat kepada keputusan perlawanan minggu kedua, KL Wildcats dan Johor Jewels masih dengan rekod tanpa kalah. Bagi Selangor Angels dan Pahang Tulips, mereka makin hampir untuk berada di kelompok empat teratas.
Perak Phoenix dan Negeri Sembilan Venom pula perlu berusaha lebih keras untuk terus kekal dalam NSL musim 2023. Musim pertama menyaksikan Perak Phoenix di tangga keempat keseluruhan NSL 2021, tetapi musim ini prestasi ditunjukkan agak menurun. Berbanding Negeri Sembilan Venom, mereka berjaya menunjukkan prestasi lebih baik.
Bagaimana pula nasib dua pasukan di tangga terbawah liga iaitu Kedah Sunshine dan Melaka Mystic. Kedah Sunshine masih berharap untuk mengekalkan tempat di dalam musim yang akan datang.
Bergelut dengan kekurangan pemain disebabkan kecederaan dan pengajian, namun Kedah Sunshine terus memberi tentangan kepada pasukan lawan.
Harus diberi pujian kepada mereka kerana dengan hanya lapan orang pemain diturunkan ketika menentang KL Wildcats, Kedah Sunshine dapat beraksi dengan baik dan berjaya memberi tentangan hebat kepada KL Wildcats.
Melaka Mystic pula, sememangnya nasib tidak menyebelahi mereka. Gagal untuk mencari sebarang kemenangan hingga tamatnya minggu kedua. Cerita duka dan kedudukan yang sama seperti pada musim NSL 2021.
Apakah kedudukan ini akan terus kekal atau berubah. Berbaki satu atau dua perlawanan lagi bagi setiap pasukan sebenarnya sangat dinantikan untuk minggu ketiga.
Saksikan sambungan perjuangan dan perlawanan yang sudah tentunya semakin hangat untuk kita sama-sama saksikan pada minggu ketiga nanti.
Semoga semua pasukan akan terus mengekalkan momentum permainan dan perbaiki setiap kesalahan dilakukan sepanjang minggu pertama dan minggu kedua.
Setiap kesalahan adalah pengajaran, dan akan membawa kepada kebaikan. Berlabuhnya tirai minggu kedua Sooka NSL 2022 yang penuh dengan kehangatan demi memburu tiket keseparuh akhir. Teruskan perjuangan!
Jumpa lagi untuk minggu ketiga Sooka NSL 2022.


Roma berminat dapat khidmat Gareth Bale
Oleh KOSMO!

15 Jun 2022, 12:33 pm
CARDIFF – Kelab gergasi Serie A, AS Roma dilaporkan cukup berminat untuk mendapatkan khidmat pemain sensasi Wales, Gareth Bale secara percuma selepas pemain itu tidak terikat dengan mana-mana kontrak pada jendela perpindahan kali ini.
Difahamkan, Bale yang tidak menyambung kontrak bersama Real Madrid telah diberi tawaran lumayan untuk kekal dalam kancah La Liga bersama Getafe, tetapi menolak secara baik.
Kini, pengendali Roma, Jose Mourinho dilihat bersedia untuk mendapatkan khidmat Bale selepas dia pernah bekerjasama dengan pemain berusia 34 tahun itu ketika membimbing Tottenham Hotspur pada kempen Liga Perdana Inggeris (EPL) musim 2020/2021.
Selain Roma, satu lagi pasukan EPL, Newcastle United selain beberapa kelab Liga Bola Sepak Amerika Syarikat (MLS) dan kelab Wales yang bersaing di Liga Kejuaraan, Cardiff City turut menyatakan minat untuk menandatangani Bale.
Mengulas mengenai spekulasi masa depannya, Bale mengakui terbuka untuk menyertai mana-mana pasukan tidak kira status kelab tersebut beraksi di liga utama atau sebaliknya kerana apa yang penting dirinya mendapat minit permainan.
“Saya tidak kisah untuk sertai mana-mana pasukan tidak kira kelab itu beraksi di divisyen utama, divisyen kedua atau sebagainya kerana ia tidak begitu penting buat saya.

“Semua orang tahu fokus saya adalah untuk kekal cergas dan mendapatkan minit permainan yang cukup agar bersedia untuk beraksi secara kompetitif buat Wales pada pentas Piala Dunia 2022 nanti.
“Jika ada mana-mana tawaran menarik, saya akan berbincang dengan keluarga dan barisan kejurulatihan Wales yang banyak membantu saya selama ini,” katanya. – AGENSI


Tahan nelayan tamak hasil laut
Oleh ABDUL RAZAK IDRIS

15 Jun 2022, 12:47 pm
KLANG – Ketamakan dua bot nelayan tempatan kelas C menangkap ikan di luar kawasan dibenarkan membawa padah apabila ditahan Maritim Malaysia (APMM) Selangor secara berasingan di kedudukan 22 batu nautika barat daya Sungai Besar dekat sini semalam.
Dalam kejadian bermula 1.30 tengah hari itu turut menahan sembilan kru warga Indonesia termasuk tekong berusia 22 hingga 62 tahun selain merampas 700 kilogram (kg) hasil laut.
Pengarah Maritim Selangor, Kepten Maritim V. Siva Kumar berkata, dua bot itu ditahan hasil Kapal Maritim (KM) Bagan Datuk semasa rutin rondaan dan penguat kuasaan di sekitar perairan Selangor.
Katanya, hasil pemeriksaan mendapati bot nelayan itu berdaftar di Perak dan perlu menjalankan aktiviti penangkapan ikan di perairan negeri tersebut sahaja.
“Kedua-dua bot nelayan tempatan itu disyaki melakukan kesalahan di bawah Akta Perikanan 1985 kerana melanggar syarat sah lesen.
“Penahanan bot-bot itu dilakukan selang 15 minit bermula pukul 1.30 tengah hari” katanya dalam kenyataan hari ini. – KOSMO! ONLINE.


Lelaki mengaku bersalah miliki cecair dadah
Oleh NOR AINNA HAMZAH

15 Jun 2022, 1:08 pm
REMBAU – Seorang lelaki mengaku bersalah di Mahkamah Majistret Rembau, di sini, hari ini atas pertuduhan memiliki cecair vape mengandungi dadah yang turut dikenali perisa “Mushroom” dalam satu serbuan di Felda Jelai 3, Tampin, March lalu.
Tertuduh, Muhammad Nur Amirul Mohd Sharif, 25, pada mulanya tidak memahami pertuduhan yang dibacakan kepadanya namun sebaik diulang, dia mengaku faham serta mengaku salah di hadapan Majistret, Kartini Kasran.
Berdasarkan pertuduhan, pada 16 Mac 2022, kira-kira pukul 2.30 pagi, dalam serbuan di sebuah rumah di Felda Jelai 3 telah didapati dalam milikan tertuduh dadah berbahaya jenis ketamine dengan isipadu bersih 287 milliliter.
Oleh yang demikian, tertuduh telah melakukan satu kesalahan di bawah Seksyen 12(2) Akta Dadah Berbahaya (ADB) 1952 dan boleh dihukum di bawah Seksyen 12(3) akta yang sama.
Berdasarkan fakta kes, ketika serbuan terdapat empat lelaki di dalam rumah berkenaan dan hasil pemeriksaan telah ditemui botol mengandungi cecair disyaki dadah.
Barang kes berkenaan telah dihantar ke Jabatan Kimia Melaka bagi tujuan analisa dan hasil analisa mendapati barang kes mengandungi 210ml dan 77ml dadah jenis ketamine. – KOSMO! ONLINE.


PU Amin tegur perbuatan tak senonoh usahawan, selebriti
Oleh FIRDAUS HANAFI

15 Jun 2022, 1:00 pm
PETALING JAYA – Tindakan seorang usahawan terkenal memuat naik video menampar punggung bersama beberapa lagi selebriti mengundang kecaman pengguna media sosial sejak semalam.
Dalam satu hantaran video yang dimuat naik di laman Instagram, wanita itu menjelaskan ia bagi tujuan promosi untuk sebuah program.
Perbuatan tidak senonoh itu turut menarik perhatian pendakwah, Pencetus Umah (PU) Amin yang bertindak menegur tingkah-laku empat wanita tersebut menerusi video yang dimuat naik dalam InstaStorynya.
“Malu jika tindakan mereka ini akan menjadi ikutan anak-anak muda, bukan begini sepatutnya cara menggunakan nikmat kaya yang Allah bagi.
“Bimbang nanti orang akan memandang serong kepada agama dan bangsa kita,” tegur PU Amin
Meninjau di ruangan komen usahawan tersebut, rata-rata pengguna media sosial menyuarakan kebimbangan dan menegur tindakan beliau.

“Semoga diberi kesempatan untuk bertaubat dan berubah menjadi lebih baik,” kata @sirahtahir. – KOSMO! ONLINE.


2 anggota polis cedera, kenderaan dirempuh suspek
Oleh OTHMAN YAHAYA

15 Jun 2022, 12:51 pm
SUNGAI PETANI – Dua anggota polis cedera akibat terkena serpihan kaca selepas kenderaan pasukan dinaiki dirempuh seorang lelaki disyaki pengedar dadah di Taman Ria Jaya di sini semalam.
Dalam kejadian kira-kira pukul 3 pagi itu, dua anggota polis berpangkat Inspektor dan Lans Koperal dari Bahagian Siasatan Jenayah Narkotik Daerah (BSJND) Kuala Muda cedera pada tangan serta lutut.
Ketua Polis Daerah Kuala Muda Asisten Komisioner Zaidy Che Hassan berkata, kejadian berlaku ketika sepasukan polis cuba menahan suspek yang dilihat dalam keadaan mencurigakan di tepi jalan
Lorong Gemelan 3/2, Taman Ria Jaya di sini.
Katanya, suspek yang memandu kereta jenis Proton Perdana enggan berhenti dan bertindak agresif apabila terus melanggar kenderaan polis.
“Rempuhan kuat itu menyebabkan cermin kenderaan pasukan pecah dan mencederakan tangan seorang pegawai dan lutut seorang lagi anggota,” katanya di sini hari ini. – KOSMO! ONLINE


Lelaki Indonesia cuba lolos ditemui mati lemas
Oleh OTHMAN YAHAYA

15 Jun 2022, 1:18 pm
SUNGAI PETANI – Tindakan seorang lelaki Indonesia terjun ke dalam kolam dekat rumah kongsi di Bedong dekat sini untuk melarikan diri daripada ditahan imigresen berakhir dengan dia ditemui mati lemas hari ini.
Mayat lelaki berusia lingkungan 40-an itu ditemui pada pukul 10 pagi tadi oleh pasukan bomba yang melakukan operasi mencari dan menyelamat mangsa.
Ketua Polis Daerah Kuala Muda, Asisten Komisioner Zaidy Che Hassan berkata, pihaknya menerima maklumat berhubung kejadian pada pukul 2.40 pagi tadi.
“Kita dimaklumkan berkaitan serbuan Op Sapu oleh Jabatan Imigresen (JIM) yang mana berlaku kejadian seorang lelaki Indonesia hilang selepas terjun ke dalam kolam di ladang kelapa sawit di situ.
“Pihak JIM dikatakan memujuk lelaki terbabit untuk naik ke tebing tetapi dia enggan berbuat demikian sebelum dikesan hilang dan ditemui lemas pagi tadi,” katanya. – KOSMO! ONLINE


Liverpool lengkapkan pembelian penyerang Uruguay, Darwin Nunez
Oleh KOSMO!

15 Jun 2022, 1:14 pm
LONDON – Liverpool telah melengkapkan pembelian penyerang sensasi Uruguay, Darwin Nunez dari kelab Portugal, Benfica dengan kontrak selama enam tahun dan yuran perpindahan sejumlah £64 juta (RM338.89 juta).
Bintang berusia 22 tahun tersebut mampu menjadi pembelian rekod The Reds dengan yuran perpindahan berpotensi mencecah £85 juta (RM450.09 juta) bergantung kepada peningkatan pada syarat tambahan dalam perjanjian kedua-dua kelab.
Sebagai rekod, Nunez berjaya menjaringkan 34 gol dalam 41 penampilan bersama Benfica pada musim lepas.
“Saya sangat gembira dan berasa bersyukur berada di Liverpool. Sedia maklum, Liverpool adalah sebuah kelab yang besar. Saya mahu memenangi banyak piala di Liverpool.
“Saya pernah bermain menentang Liverpool dan saya juga banyak menyaksikan perlawanan mereka pada saingan Liga Juara-Juara dan ia adalah gaya permainan saya.
“Selain itu, terdapat beberapa pemain yang hebat di sini dan saya fikir ia akan sesuai dengan gaya permainan saya di sini,” kata Nunez.

Rekod pembelian termahal Liverpool ketika ini adalah bernilai £75 juta (RM397.14 juta) yang dibayar untuk menandatangani pemain pertahanan, Virgil van Dijk dari Southampton pada tahun 2018. – KOSMO ONLINE


Korea Utara tuduh Amerika Syarikat cuba gugat kestabilan Semenanjung Korea
Oleh KOSMO!

16 Jun 2022, 10:30 pm
PYONGYANG – Korea Utara menyelar tindakan Amerika Syarikat (AS) dan sekutunya berikutan pengumuman latihan ketenteraan besar-besaran yang akan berlangsung di Lautan Pasifik dekat  Hawaii dan California Selatan, lapor akhbar The Sun.
Latihan Rim of The Pacific (Rimpac) itu akan diadakan dari 29 Jun hingga 4 Ogos ini. Ia  melibatkan 26 negara bersama  38 kapal perang, empat kapal selam, sembilan pasukan tentera darat di samping lebih 170 pesawat dan 25,000 askar.
Korea Selatan dan Jepun turut dilaporkan akan menyertai operasi tersebut yang digelar sebagai latihan maritim antarabangsa terbesar dunia oleh Tentera Laut AS.
Ekoran pengumuman tersebut, Pyongyang menyelar Rimpac dan mendakwa bahawa Barat cuba menggugat kestabilan di Semenanjung Korea serta meningkatkan risiko konflik ketenteraan.
Menurut penyelidik dari Institut Perlucutan Senjata dan Keamanan, Ri Myong-hak, strategi agresif Indo-Pasifik yang diketuai AS menyebabkan  rantau itu terdedah kepada bahaya berterusan  konflik ketenteraan.
“Ini akan mencetuskan kesan impak negatif  terhadap  Semenanjung Korea,” katanya.

Tambah Myong-hak, AS melancarkan ‘latihan perang’ di Lautan Pasifik dan telah melaksanakan lebih 10 tindakan serupa  tahun ini.
“Dunia perlu membuka mata dan melihat siapakah  dalang sebenar dalam memusnahkan keamanan dan perlu berwaspada terhadap tindakan-tindakan ketenteraan AS,” ujarnya.
Rimpac yang masuk kali ke-28 mula dilaksanakan sejak 1971. – Agensi


Hina Nabi Muhammad SAW, 4 lelaki Nepal ditahan
16 Jun 2022, 9:42 pm
KUALA LUMPUR – Seramai empat lelaki warga Nepal ditahan selepas disyaki terlibat dalam kes penularan rakaman video berbaur penghinaan terhadap Nabi Muhammad SAW di sekitar kawasan Meru, Klang hari ini.
Tangkapan ke atas empat suspek berusia 26 dan 27 tahun itu telah dijalankan sepasukan polis dari Unit Siasatan Jenayah Terkelas, Bahagian Pendakwaan/Undang-Undang (D5), Jabatan Siasatan Jenayah Bukit Aman dengan bantuan Ibu Pejabat Polis Daerah Klang Utara.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, pihaknya mengesahkan penahanan empat lelaki berkenaan kerana disyaki terlibat dalam kes penularan video menerusi aplikasi TikTok.
“Video berkenaan memaparkan sekumpulan warga asing berkumpul di hadapan kuil Batu Caves dan menyatakan pendirian menyokong perjuangan Hindu Samachar serta tindakan Nupur Sharma, ahli politik dari parti Bharatiya Janata di India yang berbaur penghinaan terhadap Nabi Muhammad SAW.
“Siasatan dijalankan di bawah Seksyen 4(1) Akta Hasutan 1948 kerana mengeluarkan kenyataan yang berkecenderungan menghasut, Seksyen 505(b) Kanun Keseksaan iaitu kenyataan yang menyebabkan atau mungking menyebabkan ketakutan awam serta Seksyen 233 Akta Komunikasi Dan Multimedia 1998 kerana penggunaan tidak wajar kemudahan rangkaian atau perkhidmatan rangkaian,” katanya dalam kenyataan di sini hari ini.
Tambah Abd. Jalil, pihaknya turut merampas peranti yang dipercayai digunakan untuk merakam dan memuat naik hantaran yang ditularkan ketika penahanan keempat-empat suspek.

“Usaha mengesan suspek yang bebas masih diteruskan dan polis menggesa individu terbabit untuk tampil membantu siasatan.
“Orang ramai yang mempunyai pengetahuan mengenai kejadian diseru untuk menyalurkan maklumat kepada Unit Siasatan Jenayah Terkelas D5, Bukit Aman di talian 03-22666071,” jelasnya.
Kosmo! pada Selasa lalu melaporkan, PDRM menjalankan siasatan berhubung video tular menerusi aplikasi TikTok yang memaparkan sekumpulan lelaki warga asing menyokong tindakan ahli politik India menghina Nabi Muhammad SAW. – KOSMO! ONLINE.


SPM 2021: Pelajar program empowerNCER Akademik raih kecemerlangan
Oleh HARRITH HISHAM

16 Jun 2022, 9:46 pm
PETALING JAYA – Program empowerNCER Akademik di Perak memberi kesan positif terhadap keputusan peperiksaan Sijil Pelajaran Malaysia (SPM) 2021 bagi pelajar dalam kalangan B40 dan Orang Asli mencapai kejayaan yang memberangsangkan.
Naib Canselor Universiti Pendidikan Sultan Idris (UPSI), Prof. Datuk Dr. Md. Amin Md. Taff berkata, UPSI sentiasa komited dalam membantu pendidikan negara bagi memastikan tiada murid yang ketinggalan daripada mendapat pendidikan.
“UPSI telah diberi mandat untuk mengelolakan program empowerNCER Akademik di Perak sejak tahun 2019 hingga kini dan turut berjaya memastikan pencapaian akademik pelajar mencapai tahap yang cemerlang.
“Hal itu disebabkan program tersebut bukan sahaja memberi penekanan terhadap komponen akademik malah kecekapan kemahiran dan pengembangan peribadi pelajar,” katanya dalam kenyataan hari ini.
Sementara itu, Ketua Eksekutif Northern Corridor Implementation Authority (NCIA), Mohamad Haris Kader Sultan menjelaskan impak program terbabit turut mencatatkan peningkatan kadar kelulusan SPM sekali gus meningkatkan bilangan pelajar dalam kalangan B40 ke institusi pengajian tinggi awam (IPTA).
“Kami percaya bahawa pendidikan adalah pendekatan sangat berkesan bagi menangani kemiskinan masa hadapan di kalangan komuniti Orang Asli,” ujarnya.

Katanya, beliau berharap program itu diteruskan demi memberi manfaat kepada lebih ramai pelajar B40 dan komuniti Orang Asli dalam menyokong seruan kerajaan untuk membasmi kemiskinan Keluarga Malaysia pada tahun 2025.
Program empowerNCER Akademik melibatkan tujuh daerah iaitu Muallim, Batang Padang, Hilir Perak, Kampar, Kinta, Kuala Kangsar dan Hulu Perak membabitkan seramai 1,400 pelajar terdiri daripada 182 pelajar Orang Asli yang menduduki SPM 2021 daripada 22 buah sekolah.
Dalam pada itu, seorang pelajar Orang Asli dari Sekolah Menengah Kebangsaan Sri Tapah, Daniel Hamdan membuktikan bahawa dia mampu menjadi pelajar cemerlang dengan mendapat Keputusan 6A 3B.
“Tiada apa yang mustahil kerana usaha tidak mengkhianati. Saya juga mengaplikasikan segala ilmu pengetahuan diperolehi daripada penglibatan semasa program empowerNCER Akademik .
“Menjadi pelajar orang Asli membuatkan semangat saya sentiasa tinggi demi mengubah persepsi masyarakat bahawa minoriti seperti kami juga mampu menjadi seseorang yang berjaya,” katanya.
Selain itu, Mohamad Nasral dan Mohd. Zulkernain dari Sekolah Menengah Kebangsaan Sultan Abdullah yang berjaya meraih 9A memberitahu program empowerNCER Akademik yang diikutinya memberi banyak motivasi dan keyakinan diri sebelum menghadapi SPM. – KOSMO! ONLINE.


SPM 2021: 10,681 calon tidak hadir
Oleh KAMARIAH KHALIDI

16 Jun 2022, 9:50 pm
PUTRAJAYA – Lembaga Peperiksaan (LP) menjelaskan bahawa seramai 10,681 calon tidak hadir untuk menduduki peperiksaan Sijil Pelajaran Malaysia (SPM) 2021.
Katanya dalam satu kenyataan, seramai 9,037 orang atau 2.30 peratus yang tidak hadir adalah terdiri daripada calon sekolah Kementerian Pendidikan, calon sekolah agensi kerajaan, calon sekolah menengah agama negeri, calon sekolah swasta dan calon sekolah menengah agama rakyat.
Manakala, katanya, seramai 1,644 orang atau 0.42 peratus merupakan calon persendirian.
“LP merujuk kepada laporan media berkaitan jumlah calon yang tidak menduduki peperiksaan SPM 2021. LP ingin memaklumkan bahawa jumlah calon berdaftar bagi peperiksaan SPM 2021 adalah seramai 407,097 orang seperti pengumuman keputusan peperiksaan SPM 2021.
“Bagi tujuan analisis keputusan peperiksaan SPM 2021, hanya 392,837 orang calon berdaftar yang diambil kira. Calon ini adalah mereka yang mendaftar kali pertama dan mendaftar sekurang-kurangnya enam mata pelajaran,” katanya hari ini.
Daripada jumlah tersebut, menurutnya, seramai 382,156 orang atau 97.28 peratus calon sekolah dan calon persendirian telah hadir menduduki peperiksaan.

LP turut berharap penjelasan tersebut dapat memberi gambaran sebenar berkenaan jumlah calon yang tidak menduduki peperiksaan SPM 2021. – KOSMO! ONLINE.


Keluarga tuntut siasatan lanjut kematian pengasas Dnars Skincare
Oleh MUHAMMAD AYMAN GHAFFA

16 Jun 2022, 10:18 pm
KOTA BHARU – Keluarga kepada pengasas produk kecantikan, Dnars Skincare, Faziani Rohban Ahmad menuntut pihak polis menjalankan siasatan terperinci berhubung kematian wanita itu yang maut dalam kemalangan jalan raya di Pattani, Thailand, tiga tahun lalu.
Sehubungan itu, ahli keluarga arwah Faziani telah membuat laporan polis di Ibu Pejabat Polis Daerah Tumpat dekat sini kira-kira pukul 1 tengah hari tadi.
Ahli keluarga Faziani berkata, laporan itu dibuat selepas pihaknya mengesyaki ada unsur-unsur lain dalam kemalangan yang berlaku pada 18 Mei 2019 itu.
Menurutnya, ahli keluarganya telah melantik peguam untuk memperoleh maklumat berhubung kejadian tersebut selepas kematian arwah.
“Berdasarkan maklumat itu, kita dapati kematian arwah Faziani diragui dan kami mengesyaki kematiannya bukan hanya berpunca daripada kemalangan.
“Kita percaya ada unsur lain yang menyebabkan nahas itu berlaku,” katanya.

Sementara itu, Ketua Polis Daerah Tumpat, Asisten Komisioner Amran Dolah ketika dihubungi mengesahkan pihaknya menerima laporan berhubung perkara tersebut.
Media sebelum ini melaporkan, Faziani dan suaminya, Ahmad Shah Rizal Ibrahim, 42, sedang dalam perjalanan menuju ke beberapa pondok agama di Pattani dengan menaiki sebuah kenderaan pelbagai guna jenis Toyota Estima sebelum terbabit dalam kemalangan jalan raya di sana.
Faziani yanh ketika itu berusia 40 tahun meninggal dunia di lokasi kejadian manakala Ahmad Shah Rizal hanya mengalami luka pada bahagian kanan mata. – KOSMO! ONLINE.


Dua pelajar pondok mandi sungai dikhuatiri lemas
Oleh ROHANA MOHD. NAWI

16 Jun 2022, 11:58 pm
KOTA BHARU – Kegembiraan 10 pelajar lelaki sebuah pondok yang mandi di Sungai Machang, Limbat di sini berakhir tragedi apabila dua daripada mereka dikhuatiri lemas petang tadi.
Mangsa yang dikenali sebagai Mohd. Hafiz,17, dan Mohd. Lokman, 18, disedari hilang oleh rakan mereka, Abid Ataullah, 15, yang hanya melihat rakan-rakannya sedang mandi di tebing sungai berkenaan.
Abid ketika ditemui pemberita berkata, dia terkejut selepas terdengar bunyi dua daripada rakannya menjerit dengan tangan mereka melambai-lambai meminta pertolongan.
Menurutnya, menyedari dua rakan sudah hampir tenggelam, tujuh lagi rakan yang berada di dalam air terus berenang ke tebing sungai untuk menyelamatkan diri.
“Saya bersama rakan-rakan yang lain terus meminta bantuan penduduk kampung sebelum menghubungi bomba,” katanya.
Difaham, jarak pondok pengajian kesemua pelajar-pelajar itu dengan sungai berkenaan terletak kira-kira 200 meter.

Sementara itu, Ketua Balai Bomba dan Penyelamat Pasir Tumboh, El Tharaff Mohd. Zachariah berkata, pihaknya menerima panggilan kecemasan kira-kira pukul 7.16 petang sebelum bergegas ke lokasi kejadian untuk operasi mencari dan menyelamat mangsa.
Katanya, sebaik tiba ke lokasi seramai lapan anggota telah melakukan selaman untuk mencari mangsa dan operasi turut dibantu 15 anggota polis.
“Berdasarkan maklumat, kali terakhir kedua-dua mangsa dilihat di dalam sungai kira-kira pukul 6.45 petang tadi.
“Setakat ini, operasi mencari dan menyelamat mangsa masih giat dijalankan,” katanya ketika dihubungi sebentar tadi. – KOSMO! ONLINE.


Hujan lebat di KL, Pahang malam ini
Oleh HARRITH HISHAM

16 Jun 2022, 9:56 pm
PETALING JAYA – Ribut petir dan hujan lebat dilaporkan melanda beberapa negeri iaitu Kedah, Pahang, Selangor, Kuala Lumpur, Negeri Sembilan dan Johor malam ini.
Menurut Jabatan Meteorologi (MetMalaysia), keadaan tersebut dijangka berlarutan sehingga lewat malam nanti.
“Di Kedah melibatkan Sik manakala di Pahang hanya tertumpu di Jerantut.
“Selain itu, di Selangor pula membabitkan Gombak dan Hulu Langat serta keseluruhan kawasan di Kuala Lumpur.
Jelasnya, bagi di sebelah selatan, turut terlibat iaitu Jelebu di Negeri Sembilan dan Kluang di Johor. – KOSMO! ONLINE.


Doktor gigi pakai kostum pembantu rumah tenangkan pesakit
Oleh KOSMO!

16 Jun 2022, 9:30 pm
TOKYO – Sebuah klinik pergigian di Jepun mencetuskan idea unik menampilkan kakitangan yang memakai kostum pembantu rumah seperti  sering dipaparkan dalam komik dan animasi bagi mengurangkan ketakutan pesakit, lapor akhbar Daily Star semalam.
Doktor gigi dan pengarah Akiba Dental Clinic di Tokyo, Dr. Joji Yukawa berkata, caj perkhidmatan  tetap sama.
“Saya berpendapat bahawa terdapat ramai orang takut untuk berjumpa doktor gigi sehingga ada yang fobia berkaitan masalah pergigian.
“Jadi, saya berasakan pesakit boleh membina hubungan baik dengan kakitangan klinik kami. Amat bagus sekiranya pesakit dapat berjumpa dengan doktor gigi yang bukan sahaja memeriksa gigi mereka, bahkan yang boleh berbual bersama,” ujarnya.
Tambah Yukawa, perkhidmatan yang ditawarkan termasuk pemutihan gigi, rawatan kaviti dan pembersihan gigi. Namun, beliau sedang mempertimbangkan untuk menawarkan perkhidmatan khusus, di mana pesakit boleh sekadar mengunjungi klinik untuk berbual dengan kakitangan yang memakai uniform pembantu rumah.
“Jika pesakit hanya ingin berbual, ia adalah sesuatu yang tidak dilakukan oleh doktor gigi biasa, jadi, saya belum membuat keputusan mengenai perkara itu,” jelasnya. – Agensi


Syamsul nak kahwin lagi? Yusof Haslam kunci mulut
Oleh HARYATI KARIM

16 Jun 2022, 11:42 pm
PETALING JAYA- Penerbit filem tersohor, Datuk Yusof Haslam enggan campur tangan berhubung spekulasi mendakwa anaknya, Syamsul bakal menikah lagi.
Tidak mahu mengulas lanjut, Yusof, 68, bahkan mengunci mulut saat ditebak tentang restunya sebagai seorang bapa jika perkahwinan tersebut benar-benar terjadi.
“Perkara ini memang susah untuk diulas kerana saya perlu menjaga hati anak, menantu dan semua pihak yang terlibat.
“Benda ini kalau saya komen akan disalah tafsir, serba salah dibuatnya,” ujarnya sebentar tadi.
Disoal adakah kesemua pihak yang terlibat perlu bersemuka untuk menyelesaikan kemelut rumah tangga anaknya, pemilik Skop Production itu bertegas, Syamsul sendiri yang seharus mencari jalan terbaik menyelesaikan masalah berkenaan.
“Soal ini Syamsul yang perlu jawab, tiada keperluan untuk saya bertemu dengan pihak sana,” kata Yusof.

Dalam pada itu Yusof juga berharap anak sulungnya kuat menempuh kontroversi terbaharu ini kerana isu peribadi adalah masalah biasa buat selebriti.
“Buat Syamsul saya harap dia kuat semangat dan jangan patah harapan. Terus berani berjuang dan jangan takut dengan masalah,” ujarnya.
Khabar angin perancangan perkahwinan Syamsul tercetus apabila sebuah blog hiburan mendakwa seorang pengarah terkenal bakal berkahwin dengan kekasihnya yang juga anak kepada seorang dramatis veteran.
Biarpun tidak menulis nama, namun difahamkan gosip tersebut merujuk kepada Syamsul yang ketika ini berdepan gelora bersama isterinya, Puteri Sarah Liyana ekoran kehadiran orang ketiga.
Terdahulu, Yusof menjadi tumpuan apabila hadir ke majlis pratonton filem Mat Kilau Kebangkitan Pahlawan arahan Syamsul yang dibintangi oleh Datuk Adi Putra, Fattah Amin, Beto Kusyairy, Yayan Ruhian dan Johan As’ari. Syamsul sendiri tidak hadir ke acara berkenaan.
Filem terbitan Studio Kembara tersebut bakal memasuki pawagam tanah air bermula 23 Jun ini. – KOSMO! ONLINE


MCMC siasat video aksi sumbang, jelik pengasas produk kecantikan
Oleh NUR HUDA MUSA

16 Jun 2022, 10:02 pm
PETALING JAYA – Pihak Suruhanjaya Komunikasi dan Multimedia Malaysia (MCMC) dengan kerjasama Polis Diraja Malaysia (PDRM) telah menjalankan pemeriksaan bagi tujuan siasatan terhadap beberapa pengasas produk kecantikan serta selebriti terkenal yang memuat naik kandungan boleh disifatkan jelik di Instagram dan TikTok mereka baru-baru ini.
MCMC dalam satu kenyataan berkata, siasatan itu dijalankan terhadap ketiga-tiga individu terlibat di sekitar Kuala Lumpur dan Pulau Pinang, semalam.
“MCMC memandang serius tindakan beberapa pengasas produk kecantikan dan selebriti terkenal yang telah memuat naik kandungan yang boleh disifatkan sebagai sumbang dan jelik di laman aplikasi Instagram dan TikTok masing-masing.
“Siasatan dibuat susulan aduan yang diterima daripada orang ramai berhubung tindakan individu-individu berkenaan. Siasatan lanjut berkaitan kes ini masih dijalankan,” katanya di sini hari ini.
Kes disiasat di bawah Seksyen 233 Akta Komunikasi dan Multimedia (AKM) 1998 yang memperuntukkan hukuman denda maksimum RM50,000 atau penjara tidak melebihi satu (1) tahun atau kedua- duanya, dan juga boleh didenda selanjutnya RM1,000 bagi setiap hari kesalahan itu diteruskan selepas pensabitan.
“Sehubungan itu, orang ramai khususnya para selebriti yang mempunyai pengaruh di dalam masyarakat seharusnya menunjukkan teladan yang baik dan peka untuk tidak memuat naik kandungan yang bertentangan dengan undang-undang,” tambahnya.

Terdahulu, tular sebuah video memaparkan aksi tepuk punggung membabitkan empat selebriti dan usahawan iaitu penyanyi Ifa Raziah, Datuk Seri Vida, Kak KM dan Cheta Pot Pet. – KOSMO! ONLINE.


Suami buaya darat mati dibunuh pembunuh upahan isteri
Oleh KOSMO!

16 Jun 2022, 9:00 pm
BANGKOK – Seorang wanita di Thailand dilaporkan mengaku mengupah pembunuh upahan untuk membunuh suaminya kerana mangsa dikatakan kaki perempuan, lapor akhbar Bangkok Post semalam.
Suspek iaitu Charoensri Thongkham, 41, memberitahu polis bahawa dia bertindak demikian kerana marah dengan sikap suaminya yang gemar berfoya-foya bersama wanita lain.
Polis menemui Charoensri ketika dia sedang bekerja sebagai tukang urut di daerah Bang Khen dan dibawa ke balai untuk proses tahanan.
Charoensri memberitahu polis dia telah bersama suaminya selama 11 tahun, namun lelaki itu banyak berubah dan sering menjalin hubungan sulit dengan ramai wanita.
Lebih teruk lagi, dia telah membelanjakan gaji Charoensri dan memberikannya kepada wanita-wanita itu.
Apabila dia mengetahui apa yang berlaku, mereka sering bergaduh dan mangsa sering mencederakannya secara fizikal.

“Saya mencintai suami saya tetapi saya takut dibunuh apabila kami bergaduh kerana dia sering membawa pistol bersamanya.
“Jadi, sebelum saya dibunuh, lebih baik saya membunuhnya dahulu. Saya mendapat idea untuk mengupah pembunuh upahan dengan bayaran 100,000 baht (RM12,575),” kata Charoensri.
Apabila pembunuh upahan membunuh suaminya, pembunuh upahan itu turut mencuri kalung emas dan pistol mangsa. – Agensi


Kumpulan kanak-kanak bermain, baring di tengah jalan
Oleh KOSMO!

16 Jun 2022, 8:30 pm
JAKARTA – Sebuah klip video yang tular di media sosial Indonesia  memaparkan aksi sekumpulan kanak-kanak  bermain di tengah jalan raya sehingga ada yang berbaring di atas jalan, lapor laman berita Kompas hari ini.
Berdasarkan hantaran di akaun Instagram @viralpekanbaru, kumpulan kanak-kanak tersebut dilihat bermain di atas sebatang jambatan di Pekanbaru dalam wilayah Riau, pada waktu malam.
Dua daripada mereka berbaring serta menari di tengah jalan. Kenderaan yang lalu lalang didengari membunyikan hon bagi memberi amaran, namun tidak dihiraukan mereka.
“Mungkin mendapat inspirasi daripada trend tular yang memaparkan kumpulan remaja melompat di hadapan lori, namun akhirnya meninggal dunia (dirempuh lori),” demikian menurut keterangan pada hantaran tersebut.
Aksi mereka turut mendapat perhatian pihak berkuasa tempatan. Ketua Unit Trafik Polis Pekanbaru, Komisioner Polis Angga Wahyu Prihantoro berkata, pihaknya akan meningkatkan rondaan  di kawasan tersebut bagi mengelakkan kejadian sama daripada berulang. – Agensi


WHO siasat virus cacar monyet dalam air mani
Oleh KOSMO!

16 Jun 2022, 8:00 pm
GENEVA – Pertubuhan Kesihatan Sedunia (WHO) mengesahkan sedang menyiasat sama ada wabak cacar monyet boleh menular secara seksual selepas virusnya dikesan dalam air mani pesakit, lapor akhbar New York Post semalam.
Menurut agensi kesihatan Pertubuhan Bangsa-Bangsa Bersatu (PBB) itu, pihaknya memandang serius penemuan tersebut oleh saintis di Itali dan Jerman.
“Ini mungkin sesuatu yang tidak pernah disedari berkenaan wabak cacar monyet sebelum ini.
“Kami perlu memberi tumpuan kepada cara penularan yang paling kerap berlaku dan apa yang jelas buat masa ini adalah virus cacar monyet dikaitkan dengan sentuhan kulit ke kulit,” kata  Pengurus Insiden Cacar Monyet WHO/Eropah, Catherine Smallwood.
WHO memberi amaran sejak beberapa minggu lalu bahawa penyebaran semasa yang membimbangkan ke berpuluh-puluh negara baharu adalah melibatkan lelaki yang melakukan hubungan seks sejenis.
Situasi tersebut dikesan dalam 99 peratus daripada 152 pesakit cacar monyet di England, demikian menurut Agensi Keselamatan Kesihatan Britain.

Britain mempunyai kes disahkan paling banyak  dengan sekurang-kurangnya 470 jangkitan.
Bagaimanapun, pengesanan air mani  pesakit cacar monyet di Itali dan Jerman meningkatkan kemungkinan bahawa wabak itu sebenarnya berjangkit secara seksual.
Ini termasuk sampel yang diuji di dalam makmal. Kajian itu mendapati  virus cacar monyet yang ditemui di dalam air mani  pesakit mampu menjangkiti orang lain.
Sebagai langkah berjaga-jaga, WHO menasihati pesakit cacar monyet supaya menggunakan kondom selama 12 minggu sekiranya melakukan hubungan intim selepas mereka pulih.
Pengarah Serantau WHO untuk Eropah, Hans Kluge juga menggesa penganjur festival terutama berkaitan golongan lesbian, gay, biseksual  dan transeksual (LGBT) untuk meningkatkan kesedaran mengenai penyebaran cacar monyet.
Kluge memberi amaran bahawa percutian musim panas, penganjuran pesta LGBT (Pride), festival muzik dan perhimpunan besar-besaran lain adalah medium paling mudah untuk penularan wabak cacar monyhet.
Ini kerana golongan muda yang  aktif secara seksual dan sering bertukar pasangan pada acara tersebut. – Agensi


Bidadari badminton Denmark digilai peminat Indonesia
Oleh KOSMO!

16 Jun 2022, 8:30 pm
JAKARTA – Bintang badminton regu campuran dari Denmark, Alexandra Boje yang menyertai Terbuka Indonesia menjadi perhatian peminat sukan tersebut di republik itu, lapor laman Wolipop.
Boje yang baru berusia 22 tahun digilai peminat disebabkan rupa paras yang jelita hingga digelar ‘Bidadari Badminton’ oleh pengikut media sosialnya.
Memiliki rambut perang dan bermata biru laut, wajah Boje dikatakan persis anak patung mainan Barbie yang cantik.
Bergandingan dengan Mathias Christensen yang juga kekasihnya di luar gelanggang, gadis itu  juga menunjukkan peningkatan dalam prestasi permainan apabila berjaya menempatkan diri dalam kelompok 20 terbaik dunia.
Menurut laporan media, Boje dikatakan pernah menjalin hubungan cinta dengan pemain badminton regu lelaki Indonesia, Kevin Sanjaya yang digelar The Minions bersama rakan regu, Marcus Gideon.
Mengakui Indonesia sebagai negara kegemarannya, Boje ternyata sudah membuatkan ramai peminat badminton negara itu jatuh cinta kepadanya. – Agensi


UAE henti eksport gandum India selama empat bulan
Oleh KOSMO!

16 Jun 2022, 7:30 pm
ABU DHABI, EMIRIYAH ARAB BERSATU – Kerajaan Emiriyah Arab Bersatu (UAE) mengumumkan penghentian eksport dan eksport semula gandum serta tepung gandum yang dihasilkan di India selama empat bulan, lapor laman berita RT semalam.
Menurut agensi berita tempatan, WAM yang  memetik kenyataan Kementerian Ekonomi, UAE  sedang berusaha untuk memenuhi bekalan domestik susulan gangguan terhadap aliran perdagangan global.
Arahan  tersebut diguna pakai terhadap semua jenis gandum termasuk keras, biasa dan lembut serta tepung gandum.
“Syarikat-syarikat yang ingin mengeksport atau mengeksport semula gandum serta jenis-jenis tepung gandum dari India yang diimport ke UAE sebelum 13 Mei lalu, perlu menghantar permohonan kepada Kementerian Ekonomi untuk mendapatkan kelulusan eksport,” demikian menurut kenyataan tersebut.
Tambahnya, India telah meluluskan eksport gandum ke UAE bagi kegunaan domestik sahaja.
Kerajaan India pada bulan lalu mengumumkan larangan eksport gandum, kecuali ke negara-negara yang disokong oleh surat kredit sedia ada serta bagi yang ingin menjamin keselamatan makanan. – Agensi


Iman Troye, PTTI beri ganjaran pelajar SPM gred D ke A
Oleh NUR EMIRA SAIZALI

16 Jun 2022, 7:30 pm
PETALING JAYA – Ibarat memberi semangat, penyanyi yang juga duta pusat ilmiah, PTTI iaitu Iman Troye berbesar hati menawarkan RM300 kepada 10 pelajar yang mendapat peningkatan keputusan daripada gred G ke A dalam peperiksaan Sijil Pelajaran Malaysia (SPM) 2021 diumumkan hari ini.
Iman atau nama sebenarnya Siti Nur Iman Alyssa Sahabudin berkata, ibu bapa atau pelajar yang menepati syarat tersebut boleh menebus ganjaran dengan menghantar mesej peribadi ke akaun Instagram rasmi @pttionline berserta bukti slip keputusan SPM.
“Walaupun nilai RM300 itu tidak sebesar mana tetapi saya yakin setiap usaha itu pasti beroleh kebaikan dan ganjaran.
“Bukan mudah untuk belajar dan menempuhi peperiksaan pada era pandemik Covid-19 tetapi yang berjaya dapat keputusan cemerlang ini, mereka membuktikan kesungguhan tersebut tanpa prejudis.
“Jadi, cepat-cepatlah ke Instagram @pttionline dan mesej mereka untuk menuntut ganjaran itu. Ingat, hanya 10 terawal yang saya dan PTTI cari,” katanya.
Sementara itu, pelantun lagu Teman itu turut menitipkan ucapan tahniah kepada pelajar SPM 2021 yang berjaya membanggakan diri dan keluarga.

Tambahnya, dia juga enggan melihat mereka yang tidak berjaya putus asa kerana kegagalan pada usia sekarang bukanlah penamat segala-galanya.
“Seperti yang kita baca dan maklum, seramai 9,696 atau 2.54 peratus daripada 407,097 calon yang menduduki peperiksaan SPM 2021 memperoleh keputusan semua A.
“Seramai 71,842 calon atau 18.80 peratus pula memperoleh keputusan sekurang-kurangnya kepujian. Calon yang mendapat keputusan lulus pula seramai 129,796 atau 33.96 peratus.
“125,454 calon pula sekurang-kurangnya gagal satu mata pelajaran. Seramai 43,703 calon bersamaan 11.44 peratus memperoleh keputusan kombinasi gred dan 0.43 peratus atau 1,655 calon memperoleh keputusan semua gagal,” katanya.
Untuk rekod, seramai lebih 5,247 pelajar PTTI mendapat keputusan SPM 2021 hari ini dan rata-ratanya mendapat peningkatan keputusan mendadak.
Iman yang terkenal menerusi lagu Nang itu juga pernah mendapat keputusan cemerlang pada peperiksaan SPM 2019 serta mendapat anugerah dekan di universiti.
Kini, dia sedang melanjutkan pelajaran dalam jurusan muzik di sebuah universiti awam. – KOSMO! ONLINE


Harga petrol di Pakistan PKR233.89 (RM4.95) seliter
Oleh KOSMO!

16 Jun 2022, 6:30 pm
ISLAMABAD – Kerajaan Pakistan mengumumkan kenaikan harga petrol sebanyak  24 rupee Pakistan(PKR)  atau 50 sen lagi bagi setiap liter ketika kadar inflasi di negara itu melonjak, lapor laman berita Wionews semalam.
Susulan kenaikan terbaharu itu, petrol di Pakistan kini dijual pada harga PKR233.89 (RM4.95) seliter, manakala satu liter diesel pula  berharga PKR263.31 (RM5.58) selepas harga minyak diesel dinaikkan sebanyak PKR16.31 (36 sen).
Menteri Kewangan Pakistan, Miftah Ismail berkata, kenaikan harga bahan api itu tidak dapat dielakkan berikutan harga antarabangsa yang tinggi sambil menyalahkan kerajaan terdahulu pimpinan Imran Khan.
Kerajaan Pakistan menaikkan harga petrol dan diesel buat kali ketiga dalam tempoh 20 hari ketika keadaan ekonomi negara semakin tenat.
Pakistan telah cuba mengawal defisit fiskalnya dan cuba mendapatkan jaminan pinjaman  daripada Tabung Kewangan Antarabangsa (IMF).
IMF sebelum ini mendesak Pakistan supaya menamatkan subsidi bahan api. Pemiutang antarabangsa itu bersedia memberikan pinjaman sekiranya kerajaan Pakistan bersetuju untuk menghapuskan subsidi bahan api termasuk petrol dan diesel.

Pada bulan lalu, semasa mengumumkan kenaikan harga bahan api, Perdana Menteri Pakistan yang baharu, Shehbaz Sharif memaklumkan perkara itu perlu dilakukan untuk menyelamatkan negara daripada muflis.
Negara itu  menyaksikan beberapa siri bantahan di Lahore, Karachi dan Islamabad di tengah-tengah peningkatan inflasi dan kenaikan harga bahan api awal bulan ini. – Agensi


Joe Biden umum bantuan ketenteraan baharu AS$1 bilion untuk Ukraine
Oleh KOSMO!

16 Jun 2022, 8:15 pm
WASHINGTON – Presiden Amerika Syarikat (AS), Joe Biden mengumumkan pakej senjata dan peluru baharu untuk Ukraine kelmarin selepas bercakap dengan Presiden Volodymyr Zelenskyy dan mengulangi sokongan Washinton kepada Kiev dalam memerangi pencerobohan Russia.
Pakej senjata bernilai AS$1 bilion (RM4.4 bilion) itu termasuk meriam, sistem pertahanan antikapal,  peluru meriam dan sistem pelancar roket yang sedia digunakan oleh Ukraine.
Dalam panggilan telefon bersama Zelenskyy, Biden berkata, beliau mengulangi komitmen bahawa AS akan bersama-sama Ukraine dalam mempertahankan demokrasinya di samping menyokong kedaulatan dan integriti Kiev ketika berdepan serangan Russia, demikian menurut satu kenyataan AS.
Biden juga mengumumkan bantuan kemanusiaan berjumlah AS$225 juta (RM989.5 juta)  untuk Ukraine.
Wang bantuan itu akan digunakan untuk membekalkan makanan, air minuman, bekalan ubat dan barangan kritikal lain.
“Keberanian, daya tahan dan keazaman rakyat Ukraine berterusan memberi inspirasi kepada dunia,” kata Biden.

Menurut Pentagon, pakej bekalan senjata baharu itu termasuk 18 lagi meriam 155 milimeter dan 36,000 butir pelurunya, dua sistem peluru pandu antikapal  dan sejumlah roket untuk sistem roket tepat Himars.
Dengan jarak sekitar 80 kilometer, roket Himar berpotensi memberikan lebih keupayaan untuk Ukraine menyerang sasaran Russia dengan lebih tepat dalam perang artileri di barisan hadapan.
Beberapa pegawai AS berkata, kumpulan pertama askar Ukraine menamatkan latihan penggunaan Himars kelmarin.
Pakej itu menjadikan nilai senjata yang dibekalkan oleh AS kepada Ukraine sejak pencerobohan Russia pada 24 Februari lalu meningkat kepada AS$5.6 bilion (RM24.6 bilion). – AFP


PMI cadang pendekatan perbincangan, dialog terbuka berasaskan sains, fakta
Oleh KOSMO!

16 Jun 2022, 7:27 pm
PETALING JAYA – Hasil tinjauan antarabangsa baharu yang dikeluarkan oleh Philip Morris International (PMI) mendedahkan bahawa rakyat di seluruh dunia kecewa terhadap pendekatan pemimpin yang memecah-belah dan meminggirkan soal penggubalan dasar.
Lebih lapan daripada sepuluh orang dewasa yang ditinjau di seluruh dunia (82 peratus) juga percaya bahawa penyelesaian terbaik kepada cabaran global yang kritikal kini boleh didapati bukan di tahap ekstrem sebaliknya mengambil pendirian di tengah-tengah isu berkenaan.
Tinjauan itu dibuat keatas lebih 44,000 dewasa di 22 buah negara termasuk Malaysia dan ia telah dijalankan oleh firma penyelidikan bebas Povaddo untuk PMI.
Menurut kenyataan berhubung kaji selidik itu, responden Malaysia percaya bahawa akibat daripada wacana yang semakin berpecah-belah seperti  kelaziman menyebarkan maklumat salah dalam kalangan rakyat yang semakin meningkat, hanya bertujuan untuk  mengelirukan pendapat umum.
Naeem Shahab Khan
Selain itu,  sebanyak 81 peratus daripada populasi umum khususnya golongan dewasa di Malaysia juga percaya bahawa keputusan yang dibuat yang mana ia memberi kesan kepada masyarakat dan kesihatan awam haruslah  berdasarkan kepada sains dan fakta.
Tinjauan itu mendapati, sebanyak 82 peratus daripada populasi umum dewasa juga berharap agar pemimpin menerima pakai undang-undang dan peraturan berdasarkan fakta dan data untuk mengikuti rentak perubahan dan inovasi teknologi.

“Sebanyak  71 peratus daripada populasi umum dewasa bersetuju bahawa perokok yang harus mempunyai akses kepada maklumat yang tepat tentang alternatif bebas asap rokok yang dibuktikan secara saintifik.
“Persetujuan untuk menyediakan akses kepada maklumat tentang produk alternatif bebas asap rokok adalah kukuh walaupun dalam kalangan bukan pengguna, namun terdapat keinginan  orang ramai untuk melihat agar pihak berkepentingan bersama-sama mencari penyelesaian yang pragmatik,” katanya.
Mengulas mengenai kaji selidik tersebut, Pengarah Urusan PMI Malaysia, Naeem Shahab  Khan berkata, Malaysia mempunyai peluang yang unik untuk mengurangkan kelaziman merokok jika semua pihak bekerjasama.
“Mencari keseimbangan yang tepat untuk menyokong peraturan baharu yang bertujuan untuk mencegah permulaan merokok dan menggalakkan pemberhentian merokok boleh dilengkapkan dengan langkah  mendapat akses dan maklumat tentang alternatif berasaskan sains,” jelasnya.
Sementara itu, Naib Presiden Kanan Hal Ehwal Luar Gregoire Verdeaux PMI menjelaskan, satu pendekatan yang lebih seimbang dan inklusif diperlukan untuk mengatasi cabaran yang dihadapi oleh masyarakat kini.
Menurutnya, ini termasuk  keputusan dasar yang mengambil kira orang yang paling terkesan, memastikan suara mereka
didengari dan keperluan mereka dipenuhi seterusnya membawa semua pihak yang berkaitan ke meja perbincangan termasuk pakar, syarikat swasta, pemimpin masyarakat sivil, dan orang lain yang boleh menyumbang untuk menyelesaikan isu yang dihadapi.
”Rakyat dari seluruh dunia kini sudah bosan dengan berita mengenai penggubalan dasar dan mereka kini tidak sabar-sabar untuk melihat perubahan yang membina.
Gregoire Verdeaux
Menurutnya, dalam bidang pengurangan bahaya tembakau, PMI telah lama menganjurkan pendekatan yang wajar yang mengutamakan kepentingan perokok dewasa dan kesihatan awam semasa.
“Dengan mengadakan perbincangan yang seimbang dan inklusif tentang sains di sebalik alternatif yang lebih baik dan menggunakan pendekatan yang lebih mengutamakan manusia, kita boleh mempercepatkan penghentian rokok.
“Lebih daripada satu bilion orang terus merokok. Kita mesti dan boleh membuat sesuatu yang lebih baik, oleh itu, ia boleh bermula dengan dialog terbuka dan berasaskan fakta,” ujarnya. -KOSMO! ONLINE


Makhluk menakutkan dirakam di zoo Texas
Oleh KOSMO!

16 Jun 2022, 7:00 pm
AUSTIN, Texas – Pihak pengurusan Zoo Amarillo di negeri Texas, Amerika Syarikat (AS) meminta bantuan orang ramai untuk mengenal pasti makhluk ganjil dan menakutkan yang dirakam sistem televisyen litar tertutup (CCTV) milik fasiliti berkenaan, lapor stesen penyiaran NDTV semalam.
Paparan itu menunjukkan kelibat makhluk berbulu berdiri tegak di dalam kegelapan di luar pagar kawasan  Zoo Amarillo.
Kehadiran makhluk itu mengejutkan pegawai-pegawai  zoo selepas gambarnya dirakam pada pukul 1:25 pagi (waktu tempatan) pada 21 Mei lalu.
“Zoo Amarillo merakam imej pelik di luar pagar pada 21 Mei lalu. Adakah ia seorang manusia bertopi pelik yang berjalan pada waktu malam?
“Atau ia adalah Chupacabra? Adakah anda mempunyai idea apakah sebenarnya entiti ini?” demikian ciapan di akaun Twitter rasmi Zoo Amarillo.
Chupacabra yang popular dalam legenda Amerika Latin adalah makhluk besar yang menyerang haiwan dan minum darahnya.

Nama itu berasal daripada perkataan Sepanyol chupar (menghisap) dan cabra (kambing). – Agensi


Maxis bentuk perikatan 5G terbesar di Malaysia
Oleh KOSMO!

16 Jun 2022, 6:28 pm
PETALING JAYA – Maxis telah membentuk perikatan 5G terbesar di Malaysia untuk mempercepatkan penemuan teknologi dan penyelesaian perusahaan IoT.
Ketua Pegawai Perniagaan Perusahaan Maxis, Paul McManus, perikatan tersebut  terdiri daripada rakan kongsi teknologi dan industri global dan tempatan, innovator serta pelanggan rumah api daripada pelbagai industri.
Menurut beliau,  perikatan ini juga bakal mencipta, mengkomersialkan dan menskalakan kes penggunaan 5G dan penyelesaian inovatif rentas industri untuk memacu transformasi digital serta inovasi.
“5G akan membawa faedah menarik kepada individu, perniagaan dan kerajaan dalam memperkukuh daya saing Malaysia di rantau ini.
“Di Maxis, kami komited untuk memupuk dan melabur dalam inovasi negara dan berbesar hati dengan rakan kongsi kami yang bekerjasama untuk berkembang dan memanfaatkan ekosistem simbiotik untuk membuka nilai lumayan teknologi IR4.0 seperti IoT, Awan, Pengkomputeran Tepi, VR dan AR,” katanya dalam kenyataan yang dikeluarkan.
 McManus menerangkan, 5G Alliance Maxis kini bermula dengan 16 ahli dan antaranya adalah  Advantech, Amdocs, CrescoNet (dahulunya syarikat kumpulan Intellihub), Cisco, Google, GSMA (Komuniti Industry 5G APAC), Huawei, LLVision, Microsoft, MIMOS, Motorola Solutions, NEC, Omron, Realwear, SAS dan Vodafone.

Tambah beliau, komuniti yang bakal berkembang berasaskan kerjasama  terbuka itu merentas semua organisasi yang boleh mempercepatkan penerimaan dan penggunaan inovasi didayakan oleh 5G dan saling hubungan rangkaian tertumpu. -KOSMO!ONLINE


2 lelaki ditahan, pecah amanah RM65,000
Oleh ALIF AZRAI GHAZALI

16 Jun 2022, 4:30 pm
PETALING JAYA – Seorang presiden dan ahli sebuah persatuan diberkas polis kelmarin selepas bersubahat dengan kes pecah amanah berjumlah RM65,000.
Kedua-dua suspek lelaki berusia 64 hingga 73 tahun itu masing-masing diberkas di Petaling Jaya dan Shah Alam, Selangor.
Ketua Polis Daerah Ampang Jaya, Asisten Komisioner Mohamad Farouk Eshak berkata, siasatan awal mendapati suspek yang merupakan presiden persatuan, setiausaha dan bendahari persatuan telah menggunakan pembayaran baucar yang palsu.
“Hasil semakan terhadap penyata bank dan bayaran baucar mendapati terdapat wang persatuan telah dipindahkan ke akaun peribadi presiden persatuan.
“Bayaran baucar telah dikeluarkan sebanyak empat kali dengan jumlah keseluruhan RM65,000 dan terdapat empat cek bank digunakan bagi pengeluaran ini dibuat tanpa kelulusan ahli mesyuarat agung jawatankuasa persatuan.,” katanya.
Kedua-dua suspek tidak mempunyai rekod jenayah. Kes disiasat mengikut Seksyen 409 Kanun Keseksaan. -KOSMO ONLINE


Ebit Lew hadiah motor baharu untuk penghantar makanan
Oleh NURUL AIN NATASHA MAZLAN

16 Jun 2022, 5:40 pm
PETALING JAYA – Bantuan yang dihulurkan pendakwah bebas, Ebit Lew yang membelikan sebuah motor baharu bagi seorang penghantar makanan mencuri tumpuan orang ramai di media sosial.
Ebit dalam satu hantaran di Facebook meluahkan rasa sebak apabila melihat orang ramai berkongsi rakaman video penghantar makanan berkenaan yang membawa anaknya sambil bekerja.
“Saya terharu dapat berjumpa. Saya hadiahkan motor baru untuknya dan minta adik ini cari pengasuh untuk anaknya nanti saya akan bantu bayar bulanan pengasuh,” tulisnya.
Tambah Ebit, pemuda berkenaan bekerja keras demi mencari rezeki sebagai penghantar makanan menggunakan motor yang dipinjam dari ibu mentuanya.
Dalam pada itu, beliau turut berpesan di saat kita merasa susah, pasti ada orang lain yang lebih memerlukan.
Menjengah ke ruangan komen, rata-rata pengguna media sosial mendoakan kesejahteraan Ebit yang sentiasa membantu rakyat yang dalam kesusahan.

“Sebaik-baik seorang manusia adalah yang memberi manfaat kepada orang lain, buat orang lain tersenyum, terima kasih ustaz kesayangan,” tulis Adrian Edy.
“Syukur alhamdulillah tersentuh hati bila tengok video ini. Semoga Allah permudahkan semua jalan kita,” kata pengguna lain.
“Mengalir air mata saya. Semoga murah rezeki selalu sebab tolong orang-orang susah. Saya sedih tengok anak tidur macam itu,” luah Isma Izzah. – KOSMO! ONLINE.


Warga emas maut, isteri parah motosikal bertembung Perodua Myvi curi
Oleh ROHANA MOHD. NAWI

16 Jun 2022, 6:10 pm
TANAH MERAH – Seorang warga emas maut manakala isterinya cedera parah selepas motosikal yang dinaiki mereka bertembung dengan sebuah kereta di Jalan Padang Guchil di sini hari ini.
Dalam kejadian kira-kira pukul 7 pagi itu, mangsa, Lee Boon Kian, 71, cedera parah pada bahagian kepala meninggal dunia di lokasi kejadian semasa sedang dalam perjalanan pulang ke rumah selepas berjoging bersama isterinya yang berusia 63 tahun.
Ketua Polis Daerah Tanah Merah, Superintendan Wan Zulfikri Wan Othman berkata, siasatan awal mendapati, mangsa menunggang motosikal jenis Honda EX5 dengan membonceng isterinya selepas mereka berjoging.
Menurutnya, semasa tiba di lokasi kejadian, motosikal dinaiki mereka dipercayai bertembung dengan sebuah kereta jenis Perodua Myvi yang datang dari arah bertentangan.
“Insiden itu menyebabkan mangsa dan isterinya tercampak ke atas jalan. Pemandu kereta tersebut telah melarikan diri dengan meninggalkan kereta yang dipandunya di lokasi kejadian.
“Pemeriksaan terhadap nombor casis kereta itu mendapati ia dilaporkan hilang di Tanah Merah dekat sini pada tahun ini,” katanya dalam satu kenyataan hari ini.

Menurut Wan Zulfikri, mayat Boon Kian dihantar ke Hospital Tanah Merah bagi proses bedah siasat manakala isterinya turut dibawa ke hospital sama untuk rawatan lanjut.
Katanya, polis sedang mengesan pemandu kereta Perodua Myvi itu untuk membantu siasatan dan kes disiasat mengikut Seksyen 41 (1) Akta pengangkutan Jalan 1987. – KOSMO! ONLINE


Kim Kardashian rosakkan gaun ikonik Marilyn Monroe
Oleh HARYATI KARIM

16 Jun 2022, 5:30 pm
BINTANG realiti terkenal Kim Kardashian berdepan kontroversi panas apabila dia didakwa merosakkan gaun ikonik Marilyn Monroe yang digayakan pada majlis fesyen, Met Gala bulan lalu.
Menerusi foto dan video yang dimuat naik oleh pengarah kreatif, Chad Michael, Christian Morrisette yang membantu usaha Ripley’s mendapatkan gaun itu untuk dipamerkan di Ripley’s Hollywood juga mengundang kemarahan ramai.
“Gaun ini ada sebahagian hidup dan hati saya. Melihat Kim merosakkan gaun ini sungguh mengecewakan,” tulisnya dalam Instagram.
Salah seorang pengumpul barangan Marilyn Monroe, Scott Fortner pula menegaskan, Kim telah membuat kerosakan kekal pada gaun yang dianggarkan bernilai AS$5 juta (RM22 juta) itu kerana beberapa buah kristal didapati hilang.
Selain kristal yang hilang jelas kelihatan bahagian belakang gaun tersebut rosak dengan fabriknya hampir tercarik.
KEADAAN sebelum dan selepas gaun Marilyn Monroe yang dipinjam Kim untuk dipakai ketika menghadiri Met Gala bulan lalu.
Setakat ini, pihak Kim dan Ripley’s masih belum memberi sebarang komen berhubung isu gaun tersebut.

Selain harga yang tinggi, gaun asal milik Monroe itu cukup terkenal kerana nilai sejarahnya.
Bintang legenda itu memakai gaun berkenaan ketika menyanyikan lagu ulang tahun kelahiran kepada presiden ke-35 Amerika Syarikat President iaitu John F. Kennedy pada 19 Mei, 1962.
Justeru, gaun rekaan Jean Louis itu juga dikenali dengan nama gaun Happy Birthday Mr. President.
Selain ahli sejarah, pembantu Louis yang kini seorang pereka fesyen, Bob Mackie juga tidak bersetuju dengan keputusan Ripley’s membenarkan Kim memakai gaun tersebut.
Dia yang membuat lakaran gaun tersebut menyifatkan keputusan Ripley’s adalah satu kesilapan yang besar kerana gaun tersebut direka khas buat Monroe dan tidak sepatutnya digayakan oleh orang lain.
Terdahulu, Kim dikatakan sanggup menurunkan berat badannya sebanyak tujuh kilogram dalam masa hanya tiga minggu demi memakai gaun ikonik itu. – KOSMO! ONLINE


Pengedar dadah dicekup ugut, cederakan sepupu sendiri
Oleh MOHD YUNUS YAKKUB

16 Jun 2022, 6:17 pm
SHAH ALAM – Seorang pengedar dadah dicekup selepas mencederakan dan melakukan ugutan jenayah kepada sepupu dan keluarganya, kelmarin.
Suspek berusia 36 tahun itu ditahan kira-kira pukul 11 malam di Kampung Olak Lempit.
Turut dirampas bersama suspek adalah selaras senapang angin dan ganja seberat 256.85gram bernilai RM 2,500.
Ketua Polis Daerah Kuala Langat, Superintendan Ahmad Ridhwan Mohd. Nor @ Salleh berkata, pihaknya terdahulu menerima laporan daripada seorang kerani wanita sebuah syarikat penerbangan berusia 27 tahun pada 1 Mei lalu.
Katanya, berdasarkan laporan tersebut berlaku perselisihan faham dengan bapa saudaranya yang membuat bising semasa anak kerani itu sedang tidur.
“Ekoran itu, telah berlaku pertengkaran di antara keluarga pengadu dengan keluarga bapa saudara yang tinggal serumah.

“Sepupu mangsa kemudiannya telah mengugut pihak keluarga mangsa dengan sebatang besi dan batu serta telah mengasari kerani itu sehingga menyebabkan luka kecil di bibirnya,” katanya dalam kenyataan hari ini.
Menurutnya, bertindak atas maklumat polis kemudiannya berjaya menahan suspek selain merampas sejumlah dadah jenis ganja, selaras senapang angin, sebilah pisau besi selain sebuah botol minuman bertulis sting energy boost yang telah diubahsuai.
Beliau menambah, hasil semakan mendapati suspek mempunyai tiga rekod jenayah dan dua rekod dadah.
“Siasatan mendapati suspek aktif dalam kegiatan dadah di kawasan Banting sejak tiga tahun lalu.
“Suspek kini direman selama lima hari dan kes disiasat mengikut Seksyen 323/506 Kanun Keseksaan, Seksyen 36 Akta Senjata Api 1960 dan Seksyen 39B Akta Dadah Berbahaya 1952,” jelasnya. -KOSMO!ONLINE


Tiket konsert Wings laris, habis dijual dalam 15 minit
Oleh HANISAH SELAMAT

16 Jun 2022, 4:30 pm
PETALING JAYA – Kumpulan rock Wings mencipta sejarah tersendiri apabila jualan tiket konsert di Dewan Filhamonik Petronas (DFP) yang bakal berlangsung pada 15 Julai depan habis dijual dalam tempoh 15 minit.
Sebanyak 850 tempat duduk di dalam panggung berprestij membabitkan tiket berharga RM250 hingga RM650 langsai ditempah peminat tegar grup ikonik itu dalam jangka masa singkat.
Vokalisnya, Awie atau Datuk Azhar Othman mengakui perasaannya bercampur baur sebaik dimaklumkan tiket disambar peminat dalam tempoh terlalu singkat sekali gus melakar sejarah peribadi buat mereka.
“Syukur, itu saja yang mampu saya ucapkan. Tak tahu nak cakap apa sebab ini antara rasa terperanjat, sebak, terharu dan gembira. Jadi sejarah dalam hidup kami, Wings.
“Terima kasih kepada penyokong Wings yang tak henti bagi sokongan. Sudah tentu saya gembira yang melampau. Tak terbayang macam mana 15 minit tiket di DFP ini boleh habis!
“Bagi saya senario begini sangat sihat yang menunjukkan kebangkitan arena muzik. Insya-Allah kami jadikan persembahan ini menarik menerusi pemilihan lagu,” katanya kepada Kosmo! Online.

Band ikonik yang kekal ampuh sejak melakar nama di pentas hiburan pada 1987 itu bakal menggegarkan DFP dengan repertoir malar segar menerusi Konsert Fabulous Friday.
Wings merupakan artis buka panggung bagi acara anjuran Shiraz Project tersebut yang dijadualkan diadakan setiap bulan dengan pemilihan selebriti tempatan dan luar negara.
Pastinya portfolio sedia ada sebagai kumpulan rock lagenda ditambah prestij panggung gah dapat membuka peluang kepada khalayak menyaksikan sebuah persembahan berbeza dan ‘enhance’ daripada Wings.
Vokal bertenaga Awie atau Datuk Azhar Othman tentu saja disempurnakan lagi dengan gandingan melodi bersama rakan seperjuangan lain termasuk Black, Eddie, Sham dan Edrie Hashim.
Sementara itu, Ketua Pegawai Eksekutif Shiraz Projects, Shirazdeen Karim berkata, pihaknya sudah menjangkakan sokongan ramai terhadap Wings namun tidak menyangka semua tiket disambar dalam tempoh 15 minit.
“Sejujurnya saya memang menjangkakan bahawa tiket akan habis terjual melihatkan semangat peminat muzik tanah air terhadap beberapa konsert yang diadakan sekarang.
“Tetapi saya tidak menyangka sebaik jualan dibuka pada pukul 10 pagi, 15 minit saja terus habis dan ini merupakan tanda industri muzik tempatan berkembang sihat selepas melalui cabaran berdepan impak pandemik.
“Terima kasih atas kesetiaan peminat, Sayap-sayap Wings yang sentiasa mengikuti perjalanan muzik dan persembahan mega kumpulan rock kesayangan ramai ini,” katanya lagi.
Shirazdeen turut meluahkan rasa bertuah dapat menjalin kerjasama dengan sebuah band tersohor yang sentiasa memberikan komitmen penuh terhadap tanggungjawab mereka.
“Adalah satu penghormatan dan keterujaan buat kami untuk berkolaborasi bersama mereka dalam merealisasikan sebuah persembahan dengan aura berbeza di DFP.
“Kesungguhan Wings dalam memastikan perjalanan konsert ini juga sangat luar biasa apabila memberikan sepenuh komitmen termasuk membabitkan kerja promosi.
“Kami berbesar hati untuk bekerjasama lagi dengan mereka serta penyanyi tempatan lain dalam merealisasikan persembahan terbaik yang kekal dalam lipatan sejarah.
“Wings sudah menakluk banyak lokasi dengan rangkaian seleksi yang terus menjadi siulan hingga kini dan sudah pasti persembahan di panggung DFP antara yang ditunggu-tunggu ramai,” katanya.
Pada masa sama, dia memaklumkan pihaknya bakal membuat satu pengumuman khas dalam masa terdekat berhubung acara berkenaan.
Konsert Fabulous Friday Wings yang meraih sokongan MyCreative Ventures dan Kementerian Komunikasi dan Multimedia Malaysia (KKMM) itu dijadualkan bermula pada pukul 8.30 malam. – KOSMO! ONLINE


Wanita bunuh anak 4 tahun kerana cemburu rapat dengan kekasih bekas suami
Oleh KOSMO!

16 Jun 2022, 5:08 pm
ROM, Itali – Seorang ibu muda bertindak di luar kewarasan apabila tergamak membunuh anak perempuannya yang  berusia empat tahun kerana mangsa semakin rapat dengan teman wanita bekas pasangannya, lapor akhbar Newsweek semalam.
Martina Patti, 24, pada mulanya memberitahu polis yang anaknya, Elena Del Pozzo telah diculik oleh sekumpulan lelaki bertopeng.
Polis bagaimanapun meragui keterangan tersebut dan melakukan siasatan lanjut sehingga berjaya membuatkan Martina mengaku bahawa dia menikam anaknya sendiri sehingga mati dan menanam mayat mangsa di sebuah padang.
Menurut laporan awal, pegawai penyiasat percaya motif pembunuhan adalah cemburu kerana mangsa semakin rapat dengan teman wanita bapanya.
Bekas ibu mentua Martina, Rosaria Testa berkata, wanita itu  memberitahu bahawa dalang penculikan itu adalah bapa Elena sendiri, Alessandro Nicodemo Del Pozzo, 24.
Namun polis meragui penjelasan tersebut, malah sistem televisyen litar tertutup (CCTV) tidak menunjukkan kehadiran Del Pozzo.

Keesokan paginya, semasa polis menggeledah rumah Martina  di bandar Catania, Sicilydia, dia  akhirnya mengaku menikam anak perempuannya hingga mati menggunakan  pisau dapur.
Martina membawa anggota-anggota polis ke padang berdekatan di mana dia telah membungkus mayat budak perempuan  itu di dalam beg plastik sampah dan menanam mangsa di dalam kubur cetek yang digali sendiri.
Polis menemui beberapa kesan luka akibat tikaman di leher, belakang dan belakang telinga mangsa.
Mereka menghantar mayat kanak-kanak malang itu untuk proses bedah siasat.
“Saya bukan diri saya sendiri ketika kejadian berlaku,” demikian kenyataan Patti kepada pegawai penyiasat.
Wanita itu kini ditahan atas kesalahan membunuh dan percubaan menyembunyikan mayat. – Agensi


Polis kesan waris lelaki berusia 50-an
Oleh SAFINA RAMLI

16 Jun 2022, 5:35 pm
BALIK PULAU – Polis Daerah Barat Daya sedang mengesan waris seorang lelaki dipercayai berusia 50-an yang tengkorak dan tulangnya ditemui di kawasan hutan Taman Rimba, Teluk Bahang di sini.
Menurut kenyataan polis, cebisan tulang dan tengkorak berkenaan dijumpai pada 24 Disember tahun lalu di hutan berkenaan.
”Siasatan mendapati tiada pengenalan diri ditemui di lokasi kejadian dan ia dipercayai milik seorang lelaki berusia 50-an setelah disahkan oleh pakar forensik,” katanya dalam kenyataan di sini hari ini.
Kenyataan itu berkata, satu kertas siasatan mati mengejut telah dibuka dan mana-mana pihak yang kehilangan ahli keluarga boleh berhubung dengan Sarjan Mejar Othman Hamid di talian 016-453 6373 untuk tindakan selanjutnya. – KOSMO! ONLINE.


Volodymyr Zelenskyy pakai baju-T rekaan remaja Singapura
Oleh KOSMO!

16 Jun 2022, 6:00 pm
SINGAPURA – Presiden Ukraine, Volodymyr Zelenskyy memakai sehelai baju-T yang direka oleh seorang remaja dari Singapura ketika berucap pada acara Dialog Shangri La yang dihoskan negara pulau berkenaan, lapor laman berita India Today.
Baju-T tersebut memaparkan imej seorang kanak-kanak perempuan sedang memegang senapang semburan  cat  sambil berdiri di hadapan bendera Ukraine di atas tangga.
Menurut akhbar New York Post, baju-T tersebut direka oleh remaja perempuan berusia 16 tahun bernama Ava Soh.
“Kepada Presiden Zelenskyy, saya langsung tidak menyangka bahawa anda akan bersetuju untuk memakai baju-T rekaan saya ini.
“Anda membuatkan saya percaya bahawa kita boleh menjadi perubahan yang ingin kita lihat. Sama seperti apa yang saya cuba sampaikan dalam visual pada baju ini, kita semua mempunyai impian tinggi dan mahu menjadikannya kenyataan.
“Terima kasih kerana menjadikan impian ini satu kenyataan,” kata keterangan pada hantaran yang dimuat naik oleh Ava di laman Instagram.

Menurut maklumat pada laman web rasmi baju tersebut, lukisan kanak-kanak pada baju itu dinamakan ‘Anak Perempuan Revolusi’.
“Ia memaparkan seorang kanak-kanak perempuan Ukraine sedang melukis masa depan baharu kerana percaya kepada diri sendiri adalah senjata dalam menentang  penindasan. Mengapa kanak-kanak? Ini kerana separuh daripada penduduk dunia ialah wanita, dan separuh lagi adalah anak lelaki,” kata maklumat tersebut. – Agensi


Isu tanah terbiar antara topik bakal dibincangkan dengan semua negeri
Oleh AMREE AHMAD

16 Jun 2022, 4:16 pm
PUTRAJAYA – Kementerian Pertanian dan Industri Makanan (MAFI) menjangkakan isu tanah terbiar antara topik bakal dibincang dengan semua pemimpin negeri pada mesyuarat akhir bulan ini.
Menterinya, Datuk Seri Dr. Ronald Kiandee berkata, masalah tersebut jika dapat diatasi akan mampu menangani isu kekurangan bekalan makanan terutama produk pertanian komersial.
“Bukan setakat dapat dibuka ladang jagung bijian yang akhirnya menyelesaikan isu dedak makanan ayam, malah kekurangan stok sayur-sayuran juga dapat diatasi,” katanya optimis.
Beliau ditemui pemberita selepas melancarkan Program Pecutan Berasaskan Biologi (BBA) yang diwujudkan Bioeconomy Development Corporation Malaysia Sdn. Bhd, di sini hari ini.
Pada Isnin lalu, Perdana Menteri, Datuk Seri Ismail Sabri Yaakob selepas mempengerusikan mesyuarat Majlis Tindakan Ekonomi di sini, menyentuh isu tanah terbiar di seluruh negara.
Beliau meminta semua agensi berkaitan mengoptimumkan penggunaan tanah itu bagi sektor pertanian sekali gus negara dapat mengurangkan kebergantungan import produk makanan.

Mengulas lanjut, Ronald membayangkan isu berkenaan akan diperhalusi sekali lagi ketika mesyuarat susulan bersama semua menteri besar dan ketua menteri pada hujung bulan ini.
“Kita akan bangun balik tanah ini sama ada milik negeri atau pusat kerana usaha ini bakal jadi pelan jangka panjang demi memastikan kelangsungan bekalan makanan domestik,” katanya. – KOSMO! ONLINE


Lima pemuda ditangkap, menunggang ala ‘Superman’
Oleh ALIF AZRAI GHAZALI

16 Jun 2022, 3:59 pm
PETALING JAYA – Aksi lima lelaki menunggang motosikal secara berbahaya di Lebuh Raya KL-Seremban memakan diri apabila ditahan di beberapa lokasi berbeza sekitar Bandar Tun Razak, Cheras dan Hulu Langat semalam.
Pada pukul lebih kurang 12.45 tengah malam ketika pasukan Jabatan Siasatan dan Penguatkuasaan Trafik (JSPT) Bukit Aman sedang membuat pemantauan di lebuh raya tersebut telah mengesan sekumpulan penunggang motorsikal yang ditunggang sambil melakukan aksi berbahaya.
Kesemua mereka yang berusia 20 hingga 25 tahun ditahan dalam Operasi Khas Samseng Jalanan yang dijalankan oleh Unit RO JSPT Bukit Aman.
Timbalan Pengarah JSPT Bukit Aman, Datuk Mohd. Nadzri Hussain berkata, sebelum ditahan, kelima-lima lelaki tersebut sedang melakukan menunggang motosikal sambil melakukan aksi meniarapkan kepala dan kedua-dua kaki melunjur ke belakang ala ‘Superman’.
“Aksi bersaing sesama sendiri, aksi menundukkan badan dan aksi ‘zig-zag’ itu amat berbahaya kepada diri sendiri dan pengguna jalan raya lain.
“Kesemua motosikal terbabit telah disita di Bahagian Siasatan dan Penguatkuasaan Trafik (BSPT) daerah Nilai,” katanya.

Beliau berkata, Kes disiasat mengikut Seksyen 42 Akta Pengangkutan Jalan 1987 dan Seksyen 28A Kanun Prosedur Jenayah (KPJ) kerana memandu secara melulu dan berbahaya. – KOSMO! ONLINE


500 individu terkaya dunia rugi RM6.1 trilion
Oleh KOSMO!

16 Jun 2022, 4:00 pm
WASHINGTON – Seramai 500 individu terkaya dunia dilaporkan telah kehilangan nilai kekayaan terkumpul sebanyak AS$1.4 trilion (RM6.1 trilion) sejak awal tahun ini, demikian menurut Indeks Bilionair Bloomberg.
Menurut laporan laman berita RT, pengiraan indeks berkenaan menunjukkan individu paling kaya di dunia menjadi lebih ‘miskin’ sebanyak AS$206 bilion (RM910 bilion) hanya untuk satu hari iaitu pada Isnin lepas.
Pengasas Binance, agensi pertukaran mata wang kripto terbesar dunia, Changpeng Zhao, mengalami kerugian terbesar dengan kekayaannya menyusut sebanyak AS$85.6 bilion (RM378 bilion) menjadi AS$10.2 bilion (RM45 bilion) sejak awal tahun ini.
Pengasas Tesla dan Space X, Elon Musk menduduki tempat kedua dari segi kerugian, apabila kehilangan kira-kira AS$73.2 bilion (RM323.4 bilion).
Pengasas Amazon, Jeff Bezos pula lesap AS$65.3 bilion (RM288 bilion), manakala kekayaan pemilik Meta, Mark Zuckerberg menyusut sebanyak AS$64.4 bilion (RM284.6 bilion).
Ketua Pegawai Eksekutif Louis Vuitton Moet Hennessy, Bernard Arnault juga menerima nasib sama apabila kehilangan AS$56.8 bilion (RM251 bilion) setakat tahun ini.

Penganalisis menyalahkan keadaan ekonomi sebagai punca kepada kerugian tersebut berikutan inflasi yang melambung tinggi dan kenaikan kadar faedah yang telah menjejaskan pasaran kewangan. – Agensi


11 pengedar dadah dicekup dalam seminggu
Oleh ROHANA MOHD. NAWI

16 Jun 2022, 4:06 pm
KOTA BHARU – Polis menahan 11 pengedar dadah termasuk seorang wanita dan merampas pelbagai jenis dadah bernilai RM211,000 dalam Ops Tapis selama seminggu yang berakhir Isnin lalu.
Ketua Jabatan Siasatan Jenayah Narkotik Kelantan, Asisten Komisioner Sheik Azhar Sheik Omar berkata, kesemua suspek berusia 20 hingga 51 tahun ditahan dalam sembilan serbuan yang dijalankan di daerah ini, Pasir Mas, Gua Musang, Pasir Puteh dan Bachok
Menurutnya, dalam serbuan itu, polis merampas sebanyak 18,500 biji pil kuda, heroin (211.57 gram), syabu (75.90 gram) dan ganja (14.64 gram)
“Polis menyita sembilan buah motosikal, dua buah kereta dan wang tunai berjumlah RM16,280. Dua utas gelang dan dua bentuk cincin bernilai RM123,324 turut dirampas,” katanya dalam kenyataan di sini hari ini.
Siasatan mendapati, jumlah rampasan dadah itu boleh dibekalkan kepada seramai 94,200 penagih. Kes disiasat mengikut Seksyen 39B Akta Dadah Berbahaya 1952. – KOSMO! ONLINE


Tarikh Pilihan Raya tidak akan dibincangkan dikhalayak umum – PM
Oleh AHMAD SHAHERMAN SHAMSURI

16 Jun 2022, 4:30 pm
KUALA LUMPUR – Perdana Menteri, Datuk Seri Ismail Sabri memaklumkan tarikh Pilihan Raya Umum ke-15 (PRU-15) tidak akan dibincangkan secara terbuka seperti amalan pemimpin terdahulu.
Menurut beliau, tindakan tersebut akan memberi kesan terutamanya kepada kestabilan politik ketika ini.
Malah kata Ismail Sabri, fokus utama kerajaan ketika ini adalah untuk memulihkan semula ekonomi serta menangani pelbagai isu termasuk kenaikan kos sara hidup serta bekalan makanan.
“Tidak ada satu pun Perdana Menteri sebelum ini yang membincangkan tarikh pilihanraya secara terbuka dikhalayak ramai.
“Sewaktu Tun Dr. Mahathir dulu pun, ketika itu saya dalam Kabinet, bila ditanya dia akan jawab, saya belum dapat ‘ilham’,” katanya pada sidang akhbar selepas Majlis Pelancaran MRT Laluan Putrajaya Fasa Satu di Stesen MRT Kampung Batu di sini hari ini.
Ismail Sabri menambah, pilihan raya tetap ada dan setiap hari tarikh itu semakin hampir.

Dalam pada itu, ketika ditanya sama ada kerajaan yang ada ketika ini stabil atau tidak, beliau berkata, kerajaan hari ini masih stabil walaupun timbul khabar angin yang mengaitkan sokongan terhadap dirinya.
“Tiada isu kestabilan, malah politik masih stabil memandangkan tiada komen negatif membabitkan pemimpin tertentu.
“Kerajaan sekarang mahu tumpu isu ekonomi, bekalan dan inflasi yang dihadapi oleh seluruh dunia, kita cuba atasi masalah ini,” katanya.-KOSMO! ONLINE.


Foto disalah guna lagi, Siti Nurhaliza beri amaran
Oleh NUR EMIRA SAIZALI

16 Jun 2022, 3:45 pm
PETALING JAYA – Penyanyi dan usahawan terkenal Datuk Seri Siti Nurhaliza kesal dan memberi amaran kepada golongan peniaga dalam talian agar tidak menyalahgunakan fotonya bersama suami, Datuk Khalid Mohd. Jiwa semata-mata ingin melariskan produk jualan mereka.
Siti atau nama sebenarnya Siti Nurhaliza Tarudin, 43, berkata, peniaga yang menjual mana-mana produk tidak seharusnya mengambil kesempatan ke atas orang lain dengan menggunakan foto testimoni palsu.
“Bila saya diam, makin rancak mereka menyebarkan perniagaan yang tak melibatkan saya atau suami. Gambar saya dan suami dipaparkan dalam iklan perniagaan serta testimoni juga.
“Saya dah banyak kali hadapi perkara ini, pesan saya, berniagalah cara yang betul. Jangan mengambil kesempatan ke atas orang lain,” katanya dalam sebuah entri Instagram hari ini.
Menerusi hantaran sama, pelantun lagu Badarsila itu turut memuat naik tangkap layar gambar dia bersama suami yang disalah guna peniaga yang menjual produk rambut.
Tambahnya, dia juga menegaskan tidak mempunyai sebarang kaitan dengan mana-mana jenama lain selain SimplySiti, Beausiti, Afiya.my dan kerjasama dengan jenama produk rambut.

Pesan ibu kepada dua cahaya mata itu, setiap peniaga harus jujur dalam berniaga dan tidak sepatutnya menipu para pelanggan dengan testimoni palsu.
“Kepada anda yang ada membaca, membeli atau terlihat iklan-iklan sebegini, saya ingin menjelaskan bahawa saya dan suami tidak ada kena mengena dengan produk mereka.
“Berniagalah untuk mencari keberkatan dan bukan untuk melariskan produk dengan menggunakan iklan palsu.
“Saya harap kita sebagai pengguna akan lebih peka dengan iklan-iklan seumpama ini,” katanya lagi.
Dalam pada itu, terdapat netizen yang menyarankan Siti bertindak tegas dengan mengambil tindakan undang-undang terhadap peniaga yang menyalah guna foto miliknya selepas ini.
Terdahulu, Siti pernah memberi amaran kerana apabila nama dan fotonya disalah guna oleh scammer untuk meraih keuntungan segera. – KOSMO! ONLINE


Kedudukan Zuraida sebagai Menteri diputuskan minggu depan – PM
Oleh AHMAD SHAHERMAN SHAMSURI

16 Jun 2022, 3:39 pm
KUALA LUMPUR – Kedudukan Ahli Parlimen Ampang, Datuk Zuraida Kamaruddin sebagai anggota Kabinet atau tidak, akan diputuskan pada minggu hadapan.
Perdana Menteri, Datuk Seri Ismail Sabri Yaakob berkata, beliau akan mengadakan pertemuan dengan Menteri Perusahaan Perladangan dan Komoditi itu minggu hadapan bagi membincangkan perkara tersebut.
Menurut beliau, pertemuan itu mungkin berlangsung sebelum atau selepas mesyuarat Jemaah Menteri yang lazimnya diadakan pada setiap Rabu.
“Setakat ini, dia (Zuraida) masih lagi menjalankan tugas sebagai Menteri dan semalam beliau hadir pada Mesyuarat Kabinet seperti biasa.
“Jawatannya tidak gugur sehingga berhenti atau diberhentikan. Sebarang keputusan tunggu sehingga saya bertemu dengan beliau pada minggu hadapan,” katanya pada sidang akhbar selepas Majlis Pelancaran MRT Laluan Putrajaya Fasa Satu di Stesen MRT Kampung Batu di sini hari ini.
Terdahulu, pada 26 Mei lalu, Zuraida mengumumkan keputusannya untuk meninggalkan Parti Pribumi Bersatu Malaysia (Bersatu) bagi menyertai Parti Bangsa Malaysia dan mahu membincangkan kedudukan sebagai anggota Kabinet dengan Perdana Menteri.

Dalam pada itu, Ismail Sabri berkata, beliau akan memaklumkan kepada Presiden Bersatu, Tan Sri Muhyiddin Yassin berhubung sebarang perubahan dalam struktur Kabinet selepas pertemuan dengan Zuraida. – KOSMO! ONLINE